-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

บริษัท จัสมิน อินเตอร์เนชั่นแนล จำกัด (มหาชน) มีทุนจดทะเบียนชำระแล้ว ณ วันที่ 31 ธันวาคม
2554 จำนวน 3,622,125,689 บาท ดำเนินธุรกิจร่วมลงทุนผ่านบริษัทในเครือ (Investment
as a Holding Company) แต่เพียงอย่างเดียว
ซึ่งส่วนใหญ่เป็นธุรกิจที่เกี่ยวกับการสื่อสารโทรคมนาคมและสารสนเทศในระบบต่างๆ
รวมทั้งธุรกิจอื่นๆ ที่เกี่ยวเนื่อง
โดยมุ่งเน้นให้บริษัทในเครือเพิ่มขีดความสามารถในการแข่งขันและทำงานร่วมกันอย่างไกล้ชิดและใช้ทรัพยากรทุกอย่างร่วมกัน
เพื่อให้เกิดประสิทธิภาพสูงสุดในการพัฒนาผลิตภัณฑ์ใหม่ๆ
ให้สอดคล้องกับยุคสมัยที่มีการเปลี่ยนแปลงทางเทคโนโลยีอย่างรวดเร็ว โดยแบ่งเป็นธุรกิจหลักได้ 4
กลุ่มดังนี้

 ธุรกิจให้บริการอินเทอร์เน็ตความเร็วสูง (Broadband Business)

 ธุรกิจให้บริการโครงข่ายโทรคมนาคม (Telecom Network & Service Provider
Business)

 ธุรกิจงานจัดหา ออกแบบ และวางระบบสื่อสารและโทรคมนาคม (System Integration
Businesses)

 ธุรกิจอื่นๆ (Other Businesses)

1. ธุรกิจให้บริการอินเทอร์เน็ตความเร็วสูง (Broadband Business)

กลุ่มธุรกิจนี้ประกอบด้วยกลุ่มผู้ให้บริการอินเทอร์เน็ตความเร็วสูง
ให้บริการวงจรเชื่อมต่อความเร็วสูง ให้บริการโครงข่ายดิจิตอล
ให้บริการอินเทอร์เน็ตและแอพพลิเคชั่นต่างๆ รวมทั้งให้บริการ WiFi ทั่วประเทศ
โดยมีสัดส่วนรายได้สำหรับปี 2554 จำนวน 6,366 ล้านบาท หรือคิดเป็นร้อยละ 66.44
ของรายได้รวมของกลุ่มบริษัท ธุรกิจในกลุ่มนี้ประกอบด้วย 3 บริษัท ได้แก่

1.1 บริษัท ทริปเปิลที บรอดแบนด์ จำกัด (มหาชน)

TTTBB จัดตั้งขึ้นเมื่อวันที่ 30 สิงหาคม 2548 ด้วยทุนจดทะเบียน 10 ล้านบาท
มีธุรกิจหลักคือการให้บริการสื่อสารด้านเสียง ข้อมูล อินเทอร์เนตบรอดแบนด์
โดยเป็นผู้ประกอบกิจการโทรคมนาคมภายใต้เงื่อนไขใบอนุญาตประกอบกิจการโทรคมนาคมแบบที่สามที่ออกให้โดย
กทช. ปัจจุบัน TTTBB มีทุนจดทะเบียนทั้งสิ้น 1,250 ล้านบาท มีทุนออกจำหน่ายและเรียกชำระแล้ว
1,250 ล้านบาท โดยมีบริษัท ACU เป็นผู้ถือหุ้นใหญ่ ซึ่งถือหุ้นอยู่ร้อยละ 99.20
มีสัดส่วนรายได้สำหรับปี 2554 จำนวน 69.8 ล้านบาทหรือคิดเป็นร้อยละ 0.73
ของรายได้รวมของกลุ่มบริษัท

TTTBB มีบริษัทย่อย คือ TTTI โดย TTTBB ถือหุ้นอยู่ร้อยละ 99.93 ของทุนจดทะเบียน TTTI
ได้รับใบอนุญาตประกอบกิจการโทรคมนาคมประเภทอินเทอร์เน็ตแบบที่หนึ่ง จาก กทช.
โดยมีธุรกิจหลักคือ การเป็นผู้ให้บริการอินเทอร์เน็ต (Internet Service Provider หรือ
ISP) ซึ่งเน้นการให้บริการอินเทอร์เน็ตและแอพพลิเคชั่นต่างๆ และ INC โดย TTTBB
ถือหุ้นอยู่ร้อยละ 100 ของทุนจดทะเบียน INC
ได้รับการส่งเสริมการลงทุนในกิจการซอฟแวร์ประเภท Enterprise software, Digital
content และ Embedded software จากคณะกรรมการส่งเสริมการลงทุน โดยมีธุรกิจหลักคือ
การพัฒนา จำหน่ายหรือให้บริการซอฟต์แวร์ประเภทต่างๆ
และระบบซอฟต์แวร์สนับสนุนการให้บริการอินเทอร์เน็ตความเร็วสูงตามที่ได้รับอนุมัติการส่งเสริมการลงทุน

1. ลักษณะผลิตภัณฑ์หรือบริการ

TTTBB มีธุรกิจหลักคือการให้บริการสื่อสารด้านเสียง ข้อมูล Broadband Internet
โดยเป็นผู้ประกอบกิจการโทรคมนาคมภายใต้เงื่อนไขใบอนุญาตประกอบกิจการโทรคมนาคมแบบที่สามที่ออกโดย
กทช. โดยใบอนุญาตดังกล่าวมีอายุ 20 ปี สิ้นสุดวันที่ 22 กุมภาพันธ์ 2569
ประเภทของบริการหลักของ TTTBB ในปัจจุบันนั้นอาจแบ่งได้เป็น 2 ประเภท ได้แก่
บริการด้านข้อมูลและบริการด้านเสียง โดยบริการด้านข้อมูล ได้แก่
บริการวงจรเชื่อมต่อความเร็วสูงและบริการโครงข่ายดิจิตอล ส่วนบริการด้านเสียงนั้น ได้แก่
บริการโทรศัพท์พื้นฐานและบริการโทรศัพท์สาธารณะ
รายละเอียดการประกอบธุรกิจของแต่ละสายผลิตภัณฑ์มีดังนี้

1) บริการด้านข้อมูล

1.1) บริการวงจรเชื่อมต่อความเร็วสูง

TTTBB เป็นผู้ให้บริการวงจรเชื่อมต่อความเร็วสูง
ซึ่งเป็นบริการที่ช่วยให้ผู้ใช้บริการสามารถใช้บริการอินเทอร์เน็ตความเร็วสูง (Hi Speed
Internet) หรือบรอดแบนด์อินเทอร์เน็ต (Broadband Internet) ได้

TTTBB เลือกใช้เทคโนโลยี ADSL (Asymmetric Digital Subscriber Line)
ในการให้บริการวงจรเชื่อมต่อความเร็วสูงผ่านสายทองแดงในโครงข่ายที่สามารถให้บริการทั้งโทรศัพท์พื้นฐานและบริการข้อมูลสามารถรับ-ส่งข้อมูลได้สูงถึง
24 Mbps เมื่อเทียบกับการใช้งานอินเทอร์เน็ตแบบเดิม (Narrow Band)
ที่มีข้อจำกัดในการรับ-ส่งข้อมูลเพียง 56 kbps เท่านั้น
นอกจากนี้เทคโนโลยี่ที่ใช้ผ่านโครงข่ายโทรศัพท์พื้นฐานยังสามารถพัฒนาให้สามารถรับ-ส่งข้อมูลได้ความเร็วสูงมากขึ้นถึง
100 Mbps โดยใช้เทคโนโลยี VDSL2 และสูงถึง 1 Gbps โดยใช้เทคโนโลยี FTTH
เป็นคุณสมบัติที่เหนือกว่าการให้บริการผ่านโครงข่ายโทรศัพท์เคลื่อนที่ หรือโครงข่ายไร้สายอื่นๆ
ทั้งนี้เพื่อรองรับความต้องการของผู้ใช้บริการที่ต้องการความเร็วที่สูงขึ้นอย่างต่อเนื่อง

ปัจจุบัน TTTBB ร่วมกับ TTTI ให้บริการบรอดแบนด์อินเทอร์เน็ตภายใต้ชื่อทางการค้าว่า 3BB
ปัจจุบันให้บริการความเร็วสูงถึง 20 Mbps

1.2) บริการโครงข่ายดิจิตอล (DDN)

TTTBB เป็นผู้ให้บริการโครงข่ายดิจิตอล (Digital Data Network หรือ DDN)
ซึ่งเป็นบริการวงจรเช่าแบบดิจิตอลความเร็วสูง
เพื่อเชื่อมโยงระบบสื่อสารข้อมูลตามความต้องการของผู้ใช้บริการ
โดยผู้ใช้บริการสามารถเชื่อมโยงการสื่อสารข้อมูลระหว่างจุดต่อจุด (point-to-point)
หรือจุดต่อหลายจุด (point-to-multipoint) โดยใช้เทคโนโลยีอินเทอร์เน็ตโปรโตคอล
(Internet Protocol หรือ IP) พร้อมด้วยบริการโครงข่ายเสมือนเฉพาะกลุ่ม Virtual
Private Network (VPN)
ซึ่งให้ความปลอดภัยและสามารถควบคุมคุณภาพของวงจรสื่อสารได้เป็นอย่างดี
เหมาะกับธุรกิจหรือองค์กรที่มีสาขาเป็นจำนวนมาก เช่น ธนาคาร สถาบันการเงิน ฯลฯ

ด้วยเทคโนโลยีของโครงข่ายที่ทันสมัย และพื้นที่ให้บริการที่ครอบคลุมทั่วประเทศ TTTBB
สามารถให้บริการวงจรเช่าแบบดิจิตอลความเร็วสูงได้ความเร็วสูงสุดถึง 10 Gbps
ทำให้สามารถรองรับความต้องการของผู้ใช้บริการที่เป็นผู้ให้บริการสื่อสารข้อมูลและโทรคมนาคม
ที่มีความต้องการเช่าใช้โครงข่ายดิจิตอล นอกเหนือจากผู้ใช้บริการที่เป็นองค์กรธุรกิจทั่วไป

2) บริการด้านเสียง

2.1) บริการโทรศัพท์พื้นฐาน

TTTBB เป็นผู้ให้บริการโทรศัพท์พื้นฐานด้วย เทคโนโลยีที่ใช้สัญญาณอินเทอร์เน็ตในรูปแบบของ
Digital Signal เป็นสื่อในการนำพาสัญญาณเสียงโทรศัพท์กับข้อมูลไปในเวลาเดียวกัน
ผ่านชุมสายระบบ Next Genearation Network (NGN)
ซึ่งเป็นชุมสายที่ใช้ระบบอินเทอร์เน็ตโปรโตคอล หรือ IP ทั้งหมด
การนำระบบนี้มาใช้จะทำให้ผู้ใช้บริการโทรศัพท์สามารถได้รับบริการที่มีคุณภาพในระดับที่ใกล้เคียงกับระบบโทรศัพท์พื้นฐานแบบเดิม
สามารถให้บริการเสริมต่างๆ เช่น การแสดงเลขหมาย การจัดประชุมสามสาย โทรศัพท์วิดีโอ
และเสียงเพลงรอสาย เป็นต้น

TTTBB มุ่งเน้นการให้บริการโทรศัพท์พื้นฐานแก่ผู้ใช้บริการกลุ่มลูกค้าธุรกิจที่มีความต้องการที่ปรับ
เปลี่ยนตลอดเวลา โดยสามารถให้บริการเลขหมายควบคู่กับโซลูชั่นตู้สาขาโทรศัพท์ระบบไอพี IP
PBX ทำให้สามารถรวมระบบไอทีและระบบโทรศัพท์ของผู้ใช้บริการ
ช่วยลดค่าใช้จ่ายและเงินลงทุนของผู้ใช้บริการได้เป็นอย่างมาก

2.2) บริการโทรศัพท์สาธารณะ (Pay Phone)

 TTTBB เป็นผู้ให้บริการโทรศัพท์สาธารณะ โดยเป็นเพียงส่วนเสริมของการให้บริการโทรศัพท์พื้นฐานของลูกค้ากลุ่มธุรกิจ เช่น ห้างสรรพสินค้า ซุปเปอร์สโตร์ อพาร์ทเมนท์ คอนโดมีเนียม และนิคมอุตสาหกรรม เป็นต้น ซึ่งจะใช้การลงทุนที่ไม่มาก 

2. การตลาดและภาวะการแข่งขัน

ในปัจจุบัน สภาวะการแขงขันในตลาดอินเทอรเน็ตยังคงมีความรุนแรงต่อเนื่อง
เนื่องจากจำนวนผู้ให้บริการที่มีจำนวนมากยิ่งขึ้นจากการที่ กทช.
ได้ออกใบอนุญาตให้กับผู้ให้บริการหลากหลายประเภท
เพื่อส่งเสริมการแข่งขันโดยมีวัตถุประสงค์ในการส่งเสริมให้มีจำนวนผู้ใช้งานอินเทอร์เน็ตเพิ่มมากยิ่งขึ้น
นอกจากนี้กระทรวงเทคโนโลยีและสารสนเทศได้ประกาศนโยบายบรอดแบนด์แห่งชาติในปี 2553
โดยมุ่งที่จะส่งเสริมให้มีการใช้งานอินเทอร์เน็ตความเร็วสูงทั้งประเภทมีสายและไร้สายให้เพิ่มมากขึ้นให้ทัดเทียมกับประเทศชั้นนำในภูมิภาคนื้
เช่น ญี่ปุ่น เกาหลี เป็นต้น อีกทั้งในปี 2554
รัฐบาลยังได้แถลงนโยบายด้านเทคโนโลยีสารสนเทศต่อรัฐสภา
มุ่งพัฒนาโครงสร้างพื้นฐานด้านเทคโนโลยีสารสนเทศ
โดยเร่งรัดพัฒนาโครงข่ายสื่อสารความเร็วสูงให้ครอบคลุม ทั่วถึง เพียงพอ
มีคุณภาพด้วยราคาที่เหมาะสม และการแข่งขันที่เป็นธรรม
และมีนโยบายส่งเสริมการเข้าถึงการใช้บริการเครือข่ายอินเทอร์เน็ตสาธารณะที่มีการใช้งานตามความเหมาะสมโดยไม่คิดค่าใช้จ่ายในพื้นที่สาธารณะ
สถานที่ราชการ และสถานศึกษา เป็นต้น

การแข่งขันในตลาดการให้บริการอินเทอร์เน็ตความเร็วสูงสำหรับผู้ใช้บริการรายย่อย (Mass
Market) นั้น มีสภาพการแข่งขันสูง ส่วนใหญ่จะเป็นการแข่งขันกับผู้ให้บริการรายใหญ่ในตลาด
ได้แก่ ทีโอที ในพื้นที่กรุงเทพมหานครและภูมิภาค และ บมจ. ทรูคอร์ปอเรชั่น
ที่ให้บริการในพื้นที่กรุงเทพมหานครเป็นส่วนใหญ่
คู่แข่งขันทั้งสองรายเป็นผู้ให้บริการโทรศัพท์พื้นฐานและให้บริการอินเทอร์เน็ตความเร็วสูงบนโครงข่ายโทรศัพท์พื้นฐานเดิมเป็นหลัก
จึงอาจมีข้อจำกัดเกี่ยวกับการขยายพื้นที่การให้บริการในบางพื้นที่
และข้อจำกัดด้านความเร็วในการให้บริการอินเทอร์เน็ตเนื่องจากการออกแบบและคุณภาพของโครงข่ายสายที่ใช้งานมาเป็นเวลานาน
นอกจากนี้
คู่แข่งทั้งสองรายยังเน้นการทำตลาดอินเทอร์เน็ตความเร็วสูงกับฐานลูกค้าผู้ใช้บริการโทรศัพท์พื้นฐานเดิมของตน
หรือขายบริการอินเทอร์เน็ตความเร็วสูงพร้อมกับบริการโทรศัพท์พื้นฐาน ส่วน TTTBB
นั้นได้ดำเนินกลยุทธ์การแข่งขันในการให้บริการอินเทอร์เน็ตความเร็วสูงแบบไม่ต้องใช้เบอร์โทรศัพท์
เพื่อให้สอดคล้องกับแนวโน้มความต้องการของลูกค้าที่ต้องการใช้บริการอินเทอร์เน็ตความเร็วสูงแต่ไม่ต้องการใช้โทรศัพท์พื้นฐาน
เนื่องจากการแข่งขันด้านราคาและความสะดวกของบริการโทรศัพท์เคลื่อนที่ นอกจากนี้
การออกแบบจัดสร้างโครงข่ายยังมุ่งเน้นเพื่อการให้บริการอินเทอร์เน็ตความเร็วสูงเป็นหลัก
ในระยะเวลาที่ผ่านมาได้จัดสร้างและขยายโครงข่ายให้ครอบคลุมกับพื้นที่ตามความต้องการของลูกค้าผู้ใช้บริการและสอดคล้องกับการพัฒนาและการขยายตัวของเมือง
จนมีโครงข่ายในการให้บริการทั่วประเทศสามารถรองรับการให้บริการอินเทอร์เน็ตความเร็วสูงได้อย่างมีคุณภาพ
สามารถแข่งขันในด้านคุณภาพและความเร็วในการให้บริการ
เป็นผู้นำตลาดในการปรับเพิ่มความเร็วการให้บริการก่อนคู่แข่งทั้งสองราย
นอกจากนี้ยังได้ร่วมมือกับพันธมิตร AIS พัฒนาบริการเสริมต่างๆ อาทิ
การให้บริการอินเทอร์เน็ตความเร็วสูงผ่าน Wi-Fi เป็นต้น
เพื่อเพิ่มมูลค่าให้แก่ลูกค้าผู้ใช้บริการและตอบสนองต่อความต้องการที่หลากหลายและสนับสนุนให้มีการใช้งานอินเทอร์เน็ตในกลุ่มเป้าหมายใหม่ๆ
อย่างไรก็ตาม
แม้ว่าการแข่งขันในตลาดจะค่อนข้างสูงแต่เมื่อพิจารณาถึงสัดส่วนของผู้ใช้บริการเทียบกับจำนวนประชากรที่ยังคงมีสัดส่วนที่ต่ำ
และนโยบายการส่งเสริมการพัฒนาโครงข่ายและการเข้าถึงบริการอินเทอร์เน็ตของภาครัฐแล้ว
จึงเป็นตลาดที่มีการขยายตัวอย่างต่อเนื่อง

ส่วนตลาดของบริการวงจรเช่าแบบดิจิตอลความเร็วสูง
เป็นตลาดที่มีผู้ใช้งานเป็นลูกค้าประเภทองค์กรธุรกิจซึ่งปัจจุบันมีความต้องการในการสื่อสารข้อมูลทั้งภายในองค์กรและเชื่อมต่อกับอินเทอร์เน็ตเพิ่มมากขึ้น
ด้วยแอพพลิเคชั่นของการใช้งานต่างๆ เพื่อตอบสนองธุรกิจ เช่น
การออนไลน์ระบบงานขายผ่านอินเทอร์เน็ต การออนไลน์ระบบควบคุมสินค้า ระบบข้อมูลการเงิน
รวมถึงการติดต่อสื่อสารแบบมัลติมีเดีย ที่มีการสื่อสารทั้งภาพและเสียงในเวลาเดียวกัน
ซึ่งปัจจุบันมีแอพลิเคชั่นที่ทำให้การสื่อสารของพนักงานในองค์กรผ่านเครือข่ายอินเทอร์เน็ตมีประสิทธิภาพ
และมีความปลอดภัย พนักงานสามารถติดต่อสื่อสารกันได้ทั่วโลกเสมือนหนึ่งอยู่ภายในองค์กร
ธุรกิจเหล่านี้จึงมีความต้องการจำนวนวงจรที่เพิ่มมากขึ้น
รวมทั้งมีความต้องการความเร็วของวงจรที่สูงขึ้นเพื่อสนองกับแอพพลิเคชั่น
ของการใช้งานขององค์กรธุรกิจ ผู้ใช้บริการยังมีความต้องการบริการที่มีคุณภาพสูง มีเสถียรภาพ
โดยที่ผู้ใช้บริการไม่ได้ให้ความสำคัญกับค่าบริการที่มีราคาถูกเพียงอย่างเดียว

 3. การจัดหาผลิตภัณฑ์และบริการ

เนื่องจากการให้บริการของ TTTBB จะต้องมีการติดตั้งอุปกรณ์โครงข่ายเพื่อให้บริการด้านข้อมูล
และบริการด้านเสียง TTTBB จึงได้จัดหาและติดตั้งอุปกรณ์โครงข่ายต่างๆ ซึ่งที่สำคัญได้แก่ อุปกรณ์
DSLAM (Digital Subscriber Line Access Multiplexer)
เพื่อรองรับการให้บริการการต่อเชื่อมอินเทอร์เน็ตความเร็วสูงด้วยเทคโนโลยี ADSL
(Asymmetric Digital Subscriber Line) อุปกรณ์ระบบสื่อสัญญาณผ่านเคเบิ้ลใยแก้วนำแสง
DWDM (Dense Wavelength Division Multiplexer) เพื่อใช้เป็นโครงข่ายเชื่อมโยงหลัก
อุปกรณ์ MPLS (Multi Protocol Label Switching)
เพื่อใช้เป็นโครงข่ายในการให้บริการสื่อสารข้อมูล แม้ว่าในเบื้องต้น TTTBB
จะใช้อุปกรณ์จากผู้ผลิตรายใหญ่เป็นหลักก็ตาม แต่ในตลาดนั้นมีผู้ผลิตอุปกรณ์ที่ทดแทนกันได้อีกหลายราย
ซึ่งทำให้ TTTBB สามารถเลือกใช้อุปกรณ์ทดแทนหรืออุปกรณ์ใหม่ๆ ที่มีประสิทธิภาพ
และมีความทันสมัยมากขึ้นในอนาคตจากผู้ผลิตรายอื่นๆ ได้ โดยจะไม่ส่งผลต่อการให้บริการของ
TTTBB แต่อย่างใด

 4. งานที่ยังไม่ส่งมอบ 

- ไม่มี -

1.2 บริษัท ทริปเปิลที อินเทอร์เน็ต จำกัด

TTTI จัดตั้งขึ้นเมื่อวันที่ 30 พฤษภาคม 2550 ด้วยทุนจดทะเบียน 100,000 บาท
ปัจจุบันมีทุนจดทะเบียน 10 ล้านบาท ชำระเต็มมูลค่า โดยมี TTTBB เป็นผู้ถือหุ้นใหญ่
ซึ่งถือหุ้นอยู่ร้อยละ 99.93 ของทุนจดทะเบียน TTTI
ได้รับใบอนุญาตประกอบกิจการโทรคมนาคมประเภทอินเทอร์เน็ตแบบที่หนึ่ง จาก กทช.
ตามใบอนุญาตการให้บริการอินเทอร์เน็ต แบบที่หนึ่ง เลขที่ NTC/MM/INT/ISP/ I/011/2550
โดยได้รับอนุญาตตั้งแต่ 20 มิถุนายน 2550 ใบอนุญาตฉบับปัจจุบันจะหมดอายุในวันที่ 19 มิถุนายน
2557 สามารถต่ออายุได้คราวละ 5 ปี TTTI มีธุรกิจหลักคือ การเป็นผู้ให้บริการอินเทอร์เน็ต
(Internet Service Provider หรือ ISP)
ซึ่งเน้นการให้บริการอินเทอร์เน็ตและแอพพลิเคชั่นต่างๆ ตามรายละเอียดในใบอนุญาต TTTI
สามารถให้บริการอินเทอร์เน็ตแบบที่หนึ่งประเภทไม่มีโครงข่ายโทรคมนาคมเป็นของตนเอง
สามารถให้บริการอินเทอร์เน็ตหลากหลายประเภทอาทิ

1. บริการอินเทอร์เน็ตแบบ Dial-up

2. บริการอินเทอร์เน็ตแบบ ADSL

3. บริการอินเทอร์เน็ตแบบ Leased Line

4. บริการอินเทอร์เน็ตแบบ WiFi

5. บริการเสียงผ่านการให้บริการอินเทอร์เน็ต ที่ไม่มีเลขหมายโทรศัพท์

6. บริการอื่นๆ เช่น Web Hosting, Mail Hosting, Backup Server

  TTTI สามารถให้บริการอินเทอร์เน็ตแก่ลูกค้าทั้งประเภทองค์กรและบุคคลทั่วไป
  โดยสามารถให้บริการได้ในพื้นที่ต่างๆ ทั่วประเทศไทย
  ใบอนุญาตบริการอินเทอร์เน็ตแบบที่หนึ่งนี้มีค่าธรรมเนียมรายปีสำหรับการอนุญาตในปีแรก 25,000
  บาท และสำหรับในปีต่อๆ ไปปีละ 20,000 บาท มีสัดส่วนรายได้สำหรับปี 2554 จำนวน
  6,296.3 ล้านบาท หรือคิดเป็นร้อยละ 65.71 ของรายได้รวมของกลุ่มบริษัท

1.3 บริษัท อิน คลาวด์ จำกัด

INC จัดตั้งขึ้นเมื่อวันที่ 12 กันยายน 2554 ด้วยทุนจดทะเบียน 10,000,000 บาท ชำระแล้ว 2.5
ล้านบาท โดยมี TTTBB เป็นผู้ถือหุ้นใหญ่ ซึ่งถือหุ้นอยู่ร้อยละ 99.99 ของทุนจดทะเบียน

  INC
  เป็นบริษัทย่อยที่จัดตั้งขึ้นเพื่อดำเนินกิจการตามที่ได้รับอนุมัติการส่งเสริมการลงทุนในกิจการซอฟต์แวร์ประเภท
  Enterprise software, Digital content และ Embedded software ประเภท 5.8
  กิจการซอฟต์แวร์ จากคณะกรรมการส่งเสริมการลงทุนเมื่อวันที่ 26 กรกฎาคม 2554
  เป็นผู้พัฒนาจำหน่ายหรือให้บริการซอฟต์แวร์ทั่วไปและซอฟต์แวร์ตามที่ได้รับอนุมัติการส่งเสริมการลงทุน
  ซึ่งจะช่วยสนับสนุนการให้บริการอินเทอร์เน็ตความเร็วสูง
  ส่งเสริมและสร้างมูลค่าเพิ่มให้แก่ธุรกิจหลักของ TTTBB และ TTTI
  และยังสามารถนำซอฟต์แวร์ที่พัฒนาขึ้นจำหน่ายแก่ผู้ให้บริการอื่นๆ ได้อีกด้วย INC
  จะได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาแปดปี
  นับแต่วันที่เริ่มมีรายได้จากการประกอบกิจการ
  และสิทธิประโยชน์อื่นตามพระราชบัญญัติส่งเสริมการลงทุน ทั้งนี้ INC
  จะต้องปฏิบัติตามเงื่อนไขต่างๆ ตามบัตรส่งเสริม โดยจะต้องมีทุนจดทะเบียนไม่น้อยกว่า 10
  ล้านบาท ชำระเต็มมูลค่าก่อนวันเปิดดำเนินการ
  และจะต้องเปิดดำเนินการภายในกำหนดเวลาไม่เกิน 36 เดือน นับแต่วันที่ออกบัตรส่งเสริม INC
  ได้รับบัตรส่งเสริมการลงทุนเลขที่ 2200(7)/2554 เมื่อวันที่ 29 กันยายน2554 ปัจจุบัน INC
  กำลังอยู่ในระหว่างการเตรียมความพร้อมในการเริ่มดำเนินกิจการ

2. ธุรกิจให้บริการโครงข่ายโทรคมนาคม (Telecom Network & Service Provider
Business )

กลุ่มธุรกิจนี้ประกอบด้วยกลุ่มผู้ให้บริการโครงข่าย เช่น
ให้บริการโครงข่ายเคเบิลใยแก้วนำแสงใต้น้ำในฝั่งทะเลด้านตะวันออกและตะวันตก
ให้บริการวงจรเช่าเพื่อรับส่งข้อมูลภายในประเทศและระหว่างประเทศ ให้บริการ
International Internet Gateway ให้บริการสื่อสารผ่านดาวเทียม
โดยมีสัดส่วนรายได้สำหรับปี 2554 จำนวน 1,788 ล้านบาท หรือคิดเป็นร้อยละ 18.66
ของรายได้รวมของกลุ่มบริษัท ธุรกิจในกลุ่มนี้ประกอบด้วย 7 บริษัท ได้แก่

2.1 บริษัท จัสมิน ซับมารีน เทเลคอมมิวนิเคชั่นส์ จำกัด

JSTC มีทุนจดทะเบียนชำระแล้ว 1,550 ล้านบาท ถือหุ้นโดย JAS ในสัดส่วนร้อยละ 100
ของทุนจดทะเบียนที่ชำระแล้ว มีสัดส่วนรายได้สำหรับปี 2554 จำนวน 483.8 ล้านบาท
หรือคิดเป็นร้อยละ 5.05 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

JSTC เป็นผู้รับสัมปทานโครงการร่วมลงทุนจัดสร้างและให้บริการโครงข่าย
เคเบิ้ลใยแก้วนำแสงใต้น้ำแก่ ทีโอที เป็นเวลา 20 ปี ซึ่งครบกำหนดอายุสัญญาในเดือนตุลาคม
2554 มูลค่าการลงทุนโดยประมาณเท่ากับ 4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
โดยทีโอทีแบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20 (สรุปรายละเอียดของสัญญาดูได้จากเอกสารแนบ
3)

นอกจากนี้บริษัทได้เสนอทีโอที
ขอนำวงจรในโครงข่ายเคเบิ้ลใยแก้วนำแสงใต้น้ำโครงการฝั่งทะเลตะวันออกในส่วนที่เหลือจากการส่งมอบและใช้งานของทีโอทีไปแสวงหารายได้
โดยแบ่งส่วนแบ่งรายได้ให้ทีโอที ซึ่งได้รับความเห็นชอบจากคณะกรรมการของทีโอทีแล้วเมื่อวันที่ 18
ธันวาคม 2546
และเปิดให้บริการแก่ลูกค้ารายอื่นที่มีความประสงค์จะใช้วงจรสื่อสารผ่านระบบเคเบิ้ลใยแก้วนำแสงใต้น้ำได้แล้วในปัจจุบัน
จนถึงสิ้นสุดระยะเวลาสัมปทานในเดือนตุลาคม 2554
โดยมีกลุ่มลูกค้าเป้าหมายเป็นองค์กรที่ให้บริการโทรศัพท์พื้นฐาน โทรศัพท์มือถือ อินเทอร์เนต
องค์กรขนาดใหญ่ที่มีสาขาอยู่ต่างจังหวัด เป็นต้น ที่ต้องการช่องสัญญาณสำรองที่มีเสถียรภาพสูง
สำหรับอุปกรณ์ในโครงข่ายที่มีความจำเป็นต้องติดตั้งเพิ่มเติม
บริษัทจะเป็นผู้ลงทุนเพื่อขยายวงจรรองรับการใช้งานที่เพิ่มขึ้นของลูกค้าที่มาใช้บริการวงจรเช่า
และการให้บริการนี้จะช่วยให้บริษัทมีรายได้ใหม่เพิ่มขึ้นจากเดิมที่ได้รับจากงานสัมปทาน

นอกเหนือจากงานสัมปทานโครงการร่วมลงทุนจัดสร้าง
และให้บริการโครงข่ายเคเบิลใยแก้วนำแสงใต้น้ำดังกล่าวแล้วJSTC
ยังมีศักยภาพที่จะดูแลโครงข่ายเคเบิลใยแก้วนำแสงใต้น้ำที่อยู่ในภาคพื้นทะเลอ่าวไทย
และฝั่งตะวันตก (ทะเลอันดามัน)
ซึ่งเป็นเคเบิ้ลที่ใช้ส่งสัญญาณไปยังต่างประเทศและฝังอยู่ในทะเลอ่าวไทย โดยบริษัทได้รับจ้างจาก
กสท.
ให้ดำเนินการซ่อมแซมและบำรุงรักษาระบบเคเบิลใยแก้วนำแสงใต้น้ำในประเทศระหว่างศรีราชา-เพชรบุรี-ชุมพร-เกาะสมุย-สงขลา

นอกจากนี้ JSTC ยังมีเรือขนาดใหญ่ที่พร้อมจะให้บริการด้านการซ่อมแซม บำรุงรักษาเคเบิ้ลใต้น้ำ
รวมทั้งยังสามารถใช้ขนส่งสินค้าทางทะเล เช่น ถังน้ำมัน ของใช้สำหรับงานขุดเจาะน้ำมัน เป็นต้น

 2. การตลาดและภาวะการแข่งขัน

1) กลยุทธ์ในการแข่งขัน

บริษัทให้บริการแก่ทีโอทีแต่เพียงผู้เดียว
จึงดำเนินกลยุทธ์ทางการตลาดให้ลูกค้าพึงพอใจในการใช้บริการด้วยการรักษาโครงข่ายให้อยู่ในสภาพสมบูรณ์
หรือการให้บริการสนับสนุนทางเทคนิคต่างๆ รวมทั้งการฝึกอบรมให้แก่เจ้าหน้าที่ของทีโอทีด้วย

2) ภาวะการแข่งขัน

ธุรกิจให้บริการโครงข่ายเคเบิ้ลใยแก้วนำแสงใต้น้ำ ถือได้ว่า JSTC
เป็นผู้ให้บริการรายเดียวที่ดำเนินธุรกิจนี้ เนื่องจาก JSTC
ได้รับเลือกให้เป็นผู้รับสัมปทานโครงการร่วมลงทุนจัดสร้างและให้บริการจากทีโอทีแต่เพียงผู้เดียว

 3. การจัดหาผลิตภัณฑ์หรือบริการ

1) กำลังการผลิต

ตามสัญญาสัมปทานบริษัทจะต้องทำการส่งมอบอุปกรณ์ให้แก่ทีโอที
โดยกำหนดจำนวนวงจรที่ใช้งานได้ในแต่ละปี ซึ่งขณะนี้บริษัทมีช่องสัญญาณที่ส่งมอบให้แก่ทีโอที
และใช้งานอยู่ทั้งสิ้น 15,360 วงจร

2) ข้อมูลเกี่ยวกับวัตถุดิบ

บริษัทคัดเลือกจัดหาเคเบิ้ลใยแก้วนำแสงใต้น้ำ และระบบอุปกรณ์สื่อสัญญาณ
เพื่อใช้ในการติดตั้งระบบตามที่ได้ออกแบบไว้ โดยมอบหมายให้ Alcatel Submarine Network
Co., Ltd. แห่งประเทศฝรั่งเศส
ซึ่งมีประสบการณ์และความชำนาญสูงในการผลิตอุปกรณ์โทรคมนาคมที่ใช้เทคโนโลยีทันสมัยล่าสุดในปัจจุบันนี้เป็นผู้ให้บริการ
พร้อมกันนี้บริษัทได้สำรองอะไหล่ของอุปกรณ์ในระบบ
ทั้งส่วนของอุปกรณ์สื่อสัญญาณและเคเบิ้ลใยแก้วนำแสงใต้น้ำไว้ในจำนวนที่เพียงพอกับการใช้งานในระยะยาว
ดังนั้นแม้หากมีการเปลี่ยนแปลงผู้จำหน่ายอุปกรณ์ก็ไม่เกิดผลกระทบกับบริษัทแต่อย่างใด

2.2 บริษัท ไทย ลองดิสแทนส์ เทเลคอมมิวนิเคชั่นส์ จำกัด

TLDT เป็นบริษัทย่อยของ JSTC มีทุนจดทะเบียน 309 ล้านบาท โดย JSTC
ถือหุ้นในอัตราส่วนร้อยละ 90 ของทุนจดทะเบียน มีสัดส่วนรายได้สำหรับปี 2554 จำนวน 58.2
ล้านบาท หรือคิดเป็นร้อยละ 0.61 ของรายได้รวมของกลุ่มบริษัท

TLDT
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจากทีโอที
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)
(สรุปรายละเอียดของสัญญาดูได้จากเอกสารแนบ 3)

2.3 บริษัท จัสเทล เน็ทเวิร์ค จำกัด

JasTel เป็นบริษัทย่อยของ JSTC มีทุนจดทะเบียน 520 ล้านบาท โดย JSTC
ถือหุ้นในอัตราส่วนร้อยละ 100 ของทุนจดทะเบียน
ได้ยื่นข้อเสนอขอรับใบอนุญาตประกอบกิจการโทรคมนาคมประเภทที่สอง
(แบบเช่าใช้และมีโครงข่ายเป็นของตนเอง)
เพื่อให้บริการวงจรเช่าและบริการรับ-ส่งข้อมูลภายในประเทศจาก กทช. และ กทช.
มีมติอนุมัติให้ใบอนุญาตแก่บริษัทฯ แล้วเมื่อวันที่ 30 พฤศจิกายน 2549
โดยมีอายุใบอนุญาตประกอบกิจการเป็นระยะเวลา 15 ปี
และบริษัทได้ยื่นขอใบอนุญาตให้บริการอินเทอร์เน็ต แบบที่หนึ่งเพิ่มเติมโดยได้รับใบอนุญาตจาก กทช.
แล้วเมื่อวันที่ 6 พฤศจิกายน 2551 โดยมีอายุใบอนุญาตประกอบกิจการเป็นระยะเวลา 5 ปี
รวมถึงได้รับใบอนุญาตให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง (ที่มีโครงข่ายเป็นของตนเอง) เมื่อวันที่ 30 มีนาคม
2552 โดยมีอายุใบอนุญาตประกอบกิจการเป็นระยะเวลา 5 ปี
และบริษัทได้ยื่นข้อเสนอขอรับใบอนุญาตประกอบกิจการโทรคมนาคมประเภทที่สาม
(ที่มีโครงข่ายเป็นของตนเอง) เพื่อให้บริการวงจรเช่าและบริการรับ-ส่งข้อมูลระหว่างประเทศ
ได้รับใบอนุญาตให้บริการเมื่อวันที่ 18 พฤศจิกายน 2552
โดยมีอายุใบอนุญาตประกอบกิจการเป็นระยะเวลา 15 ปี

  บริษัทมีสัดส่วนรายได้สำหรับปี 2554 จำนวน 422.3 ล้านบาท หรือคิดเป็นร้อยละ 4.41
  ของรายได้รวมของกลุ่มบริษัท

1. ลักษณะผลิตภัณฑ์หรือบริการ

1) JasTel ได้รับใบอนุญาตประกอบกิจการโทรคมนาคมประเภทที่สอง
(แบบเช่าใช้และมีโครงข่ายเป็นของตนเอง) ในการให้บริการวงจรเช่าภายในประเทศ
บริการรับส่งข้อมูลภายในประเทศ บริการ IP-VPN และ Managed Network Service
ภายในประเทศผ่านโครงข่ายทางสายเคเบิลใยแก้ว เคเบิลใยแก้วใต้น้ำ และสายทองแดง
โดยมีอายุใบอนุญาต 15 ปี ให้บริการแก่ลูกค้าเฉพาะนิติบุคคลซึ่งมี 2 กลุ่มคือ Operator/Service
Provider และ Enterprise

2) JasTel ได้รับใบอนุญาตให้บริการอินเทอร์เน็ต แบบที่หนึ่ง (แบบไม่มีโครงข่ายเป็นของตนเอง)
ให้บริการอินเทอร์เน็ตแก่กลุ่มลูกค้าองค์กรและลูกค้ารายย่อยด้วย บริการอินเทอร์เน็ตแบบ ADSL
บริการอินเทอร์เน็ตแบบสายเช่า (Leased Line) บริการเสียงผ่านอินเทอร์เน็ต (Voice over
Internet Protocol หรือ Internet telephony) และบริการอื่นๆ ได้แก่ Web Hosting,
Domain Name Hosting, Mail Hosting, Dedicated Server, Co-Location และ
Data Backup Server เป็นต้น

3) JasTel ได้รับใบอนุญาตให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ต แบบที่สอง (ที่มีโครงข่ายเป็นของตนเอง)
ให้บริการในรูปแบบบริการศูนย์กลางการเชื่อมต่ออินเทอร์เน็ตไปยังเครือข่ายอินเทอร์เน็ตในต่างประเทศสำหรับผู้ให้บริการอินเทอร์เน็ต
(ISP) ภายในประเทศเพื่อการบริการอินเทอร์เน็ต
และให้บริการศูนย์กลางการใช้หรือเชื่อมต่อระหว่างผู้ให้บริการอินเทอร์เน็ต (ISP) ภายในประเทศ
หรือการใช้หรือเชื่อมต่อของผู้ให้บริการอินเทอร์เน็ต (ISP)
ภายในประเทศด้วยกันเองตั้งแต่สองรายขึ้นไป เพื่อการรับส่ง หรือแลกเปลี่ยนข้อมูล

4) JasTel ได้รับใบอนุญาตประกอบกิจการโทรคมนาคมประเภทที่สาม
(แบบเช่าใช้และมีโครงข่ายเป็นของตนเอง) ในการให้บริการวงจรเช่าระหว่างประเทศ
บริการรับส่งข้อมูลระหว่างประเทศ บริการ IP-VPN และ Managed Network Service
ระหว่างประเทศผ่านโครงข่ายทางสายเคเบิลใยแก้ว เคเบิลใยแก้วใต้น้ำ และสายทองแดง
โดยมีอายุใบอนุญาต 15 ปี ให้บริการแก่ลูกค้าเฉพาะนิติบุคคลซึ่งมี 2 กลุ่มคือ Operator/Service
Provider และ Enterprise

2. การตลาดและภาวะการแข่งขัน

1) กลยุทธ์การแข่งขัน

บริษัทให้บริการเฉพาะกลุ่มลูกค้าที่เป็นนิติบุคคลซึ่งเป็นกลุ่มลูกค้าที่มีกำลังซื้อสูงแต่ต้องการสินค้าและบริการที่ดี
ดังนั้นบริษัทจึงมุ่งเน้นที่การพัฒนาสินค้าและบริการที่มีคุณภาพและเสถียรภาพสูง
โครงข่ายระบบสื่อสัญญาณมีแบนด์วิธขนาดใหญ่ รองรับการใช้งานหลากหลายรูปแบบด้วยเทคโนโลยี
DWDM/MPLS ในด้านราคาบริษัทจะกำหนดราคาต่ำกว่าคู่แข่งในตลาดเล็กน้อย
และหลีกเลี่ยงสงครามราคาโดยมุ่งนำเสนอแบบ Total Solution
ร่วมกับบริษัทในเครือและพันธมิตรทางการตลาด ช่องทางทางการตลาดจะใช้ทีมขายแบบ Direct
Sale เข้าถึงกลุ่มลูกค้าเป้าหมาย
ในด้านการส่งเสริมการขายจะเน้นการส่งเสริมการขายรูปแบบต่างๆสำหรับลูกค้าเฉพาะกลุ่มควบคู่ไปกับการประชาสัมพันธ์ผ่านสื่อต่างๆ

2) ภาวะการแข่งขัน

กทช. ได้เปิดเสรีเกตเวย์ระหว่างประเทศตั้งแต่ไตรมาสที่ 3 ของปี 2551
ซึ่งส่งผลให้มีผู้ให้บริการรายใหม่เพิ่มขึ้น โดยทำให้ธุรกิจโทรคมนาคมและอินเทอร์เน็ต
ทั้งในประเทศและระหว่างประเทศมีการแข่งขันอย่างเต็มรูปแบบมากขึ้น

3. การจัดหาผลิตภัณฑ์หรือบริการ

1) กำลังการผลิต

ตามแผนธุรกิจของบริษัทจะเช่าใช้โครงข่ายเคเบิ้ลใยแก้วนำแสงและสร้างเองบางส่วน
โดยร่วมมือกับผู้ให้บริการโครงข่ายโทรคมนาคมทั้งในประเทศและระหว่างประเทศรายอื่น
ในลักษณะของการร่วมให้บริการและดำเนินกิจกรรมทางการตลาดร่วมกัน
ซึ่งทำให้บริษัทสามารถบริการได้ครอบคลุมตามความต้องการของกลุ่มลูกค้าเป้าหมายมากยิ่งขึ้น

2) ข้อมูลเกี่ยวกับวัตถุดิบ

บริษัทคัดเลือก จัดหาระบบอุปกรณ์สื่อสัญญาณ
รวมถึงอุปกรณ์ต่อเชื่อมเพื่อการให้บริการโทรคมนาคมของบริษัท
จากผู้ขายและผู้ให้บริการที่มีคุณภาพและความชำนาญสูง ซึ่งเป็นที่ยอมรับในตลาดโทรคมนาคม
ในส่วนของการเช่าใช้โครงข่ายเคเบิ้ลใยแก้วนำแสงและสายกระจายภายในประเทศ
บริษัทดำเนินการในลักษณะของความร่วมมือทางธุรกิจเพื่อการร่วมให้บริการแก่กลุ่มลูกค้าที่ต้องการใช้บริการจึงทำให้ไม่มีข้อจำกัดในการให้บริการ

2.4 บริษัท จัสมิน อินเตอร์เนต จำกัด

Ji-NET มีทุนจดทะเบียนชำระแล้ว 15 ล้านบาท ถือหุ้นโดย JAS ในสัดส่วนร้อยละ 98.29
ของทุนจดทะเบียน ภายใต้ใบอนุญาตที่ได้รับจาก กทช. ประกอบด้วย
(สรุปรายละเอียดของสัญญาดูจากเอกสารแนบ 3)

- ใบอนุญาตการให้บริการอินเทอร์เนตแบบที่หนึ่ง

- ใบอนุญาตประกอบกิจการโทรคมนาคม แบบที่หนึ่ง

- ใบอนุญาตการให้บริการบัตรโทรศัพท์ระหว่างประเทศ (International Calling Card)
ภายใต้ขอบเขตใบอนุญาตประกอบกิจการโทรคมนาคม แบบที่หนึ่ง

- การให้บริการขายต่อบริการ ภายใต้ขอบเขตใบอนุญาตประกอบกิจการโทรคมนาคม แบบที่หนึ่ง

บริษัทมีสัดส่วนรายได้สำหรับปี 2554 จำนวน 567.7 ล้านบาท หรือคิดเป็นร้อยละ 5.92
ของรายได้รวมของกลุ่มบริษัท

1. ลักษณะผลิตภัณฑ์หรือบริการ

บริการหลักๆ ของบริษัทสามารถแบ่งออกได้ดังนี้

1) บริการเชื่อมต่ออินเทอร์เนตสำหรับลูกค้าองค์กร (Corporate Internet Access
Services) โดยผ่านโครงข่ายผู้ให้บริการไม่จำกัดโครงข่าย ประกอบด้วย

 การเชื่อมต่อ Broadband Internet ผ่านคู่สายเช่า (Leased Line) ความเร็วตั้งแต่ 64
Kbps. ถึง 100 Mbps.เป็นบริการอินเทอร์เน็ตความเร็วสูง
บนเส้นทางการสื่อสารส่วนตัวด้วยสัญญาณดิจิตอล สามารถรับส่งข้อมูลที่มีขนาดใหญ่
และมีการเชื่อมต่อแบบ Point to Point เชื่อมต่อโดยตรงจากองค์กรของผู้ใช้บริการมายัง
Ji-NET อีกทั้งยังเป็นเทคโนโลยี ที่มีความเสถียร มีความปลอดภัย
และมีประสิทธิภาพในการรับส่งข้อมูลสูง
รองรับบริการของลูกค้าประเภทองค์กรตั้งแต่ระดับกลางถึงระดับใหญ่ คุณสมบัติของบริการมีดังนี้

- Fixed IP ไม่จำกัดจำนวน และตามที่ใช้งานจริง

- มีระบบตรวจสอบโครงข่าย และบริการหลังการขายตลอด 24 ชั่วโมง

- มีระบบการรายงานสถิติการใช้งานปัจจุบัน และย้อนหลังได้ (MRTG)

 การเชื่อมต่อ Broadband Internet ผ่านเครือข่าย ADSL ซึ่งเป็นเทคโนโลยีเชื่อมต่อ
Broadband Internet ผ่านคู่สายทองแดง สามารถใช้งานได้ความเร็วตั้งแต่ 256 Kbps. ถึง
20 Mbps.

 การเชื่อมต่ออินเทอร์เนตผ่านคู่สาย ISDN
เป็นการใช้งานอินเทอร์เนตโดยการโทรผ่านคู่สายดิจิตอล ความเร็วสูง
สามารถเลือกใช้งานได้ระหว่างความเร็ว 64 Kbps. และ 128 Kbps. ต่อคู่สาย

 การบริการด้านระบบความปลอดภัยทางอินเทอร์เน็ต (Internet Security)
ซึ่งมีบริการทั้งระบบความปลอดภัยของ Email, ระบบความปลอดภัยของโครงข่ายภายใน
(Firewall), ระบบป้องกันการบุกรุกหรือโจมตีทางอินเทอร์เน็ต (IPS), และระบบตรวจสอบ
บันทึก และควบคุมการใช้งานอินเทอร์เน็ต (Internet Logging System)

2) บริการ BranchConnext เป็นบริการเชื่อมโยงเครือข่ายขององค์กรระหว่างสำนักงานใหญ่
และสาขา ด้วยโครงข่าย ADSL, GPRS/EDGE และ 3G ผสานเทคโนโลยีเครือข่ายส่วนบุคคล VPN
เพื่อเพิ่มระบบความปลอดภัยในการสื่อสารข้อมูลระหว่างสำนักงานใหญ่และสาขาเสมือนอินทราเนต
คุณสมบัติของบริการมีดังนี้

- ช่วยให้องค์กรสามารถลดค่าใช้จ่ายในการสื่อสารข้อมูลระหว่างสำนักงานสาขาต่างๆ

- สนับสนุนการทำ Remote Monitoring ในแต่ละสาขา
ช่วยให้องค์กรตรวจสอบและบริหารจัดการระบบคอมพิวเตอร์ที่สำนักงานสาขาต่างๆ ได้

- สามารถใช้เครื่องรูดบัตรเครดิต (EDC) ผ่านทางเครือข่าย VPN เพื่อลดต้นทุนทางธุรกิจ

3) บริการบัตรโทรศัพท์ระหว่างประเทศ (International Calling Card) ภายใต้บริการถูกดี
Thookdee โดยได้รับใบอนุญาตจาก กทช. และบริการโทรศัพท์ผ่านอินเทอร์เน็ต (VOIP) แบบ PC
to Phone ภายใต้บริการ MouthMun
ซึ่งเป็นบริการโทรศัพท์ต่างประเทศผ่านเครือข่ายอินเทอร์เนตในราคาประหยัด
สามารถให้บริการโทรไปยังประเทศต่างๆ กว่า 100 ประเทศทั่วโลก สัญญาณเสียงคุณภาพดี
ใช้งานง่าย สะดวกกว่า พร้อมบริการพิเศษต่างๆ มากมาย คุณสมบัติของบริการมีดังนี้

- ช่วยประหยัดค่าโทรทางไกลระหว่างประเทศได้มากกว่า 80% ในอัตราเริ่มต้นที่ 0.15
บาทต่อนาที

- โทรออกโดยตรงได้จากโทรศัพท์บ้าน หรือโทรศัพท์มือถือ และมีบริการ Speed Dial
สำหรับโทรด่วน

- ช่องทางการซื้อบัตรเติมเงินมีมากมาย เช่น 7-11, Family Mart, Se-ed, B2S, Tesco
Lotus, Big C, ร้านนายอินทร์, Jiffy, Power Buy, TWZ, 3BB Shop, บัตรเงินสด True
Money, บัตรเงินสด วัน-ทู-คอล, SMS สำหรับ AIS และ DTAC

4) บริการเชื่อมต่ออินเทอร์เนตสำหรับลูกค้าบุคคล (Individual Internet Access
Services) ประกอบด้วย

- Broadband Internet
อินเทอร์เน็ตความเร็วสูงที่สามารถเชื่อมต่อสู่โลกอินเทอร์เน็ตได้อย่างไร้ขีดจำกัด
รองรับการใช้งานอีเมล์และดาวน์โหลดไฟล์ได้อย่างรวดเร็ว
พร้อมเครือข่ายให้บริการทั่วประเทศผ่านโครงข่ายของ TripleT Broadband (3BB), TOT,
TOT (ADC) และ True

- Dial up บริการที่เน้นการใช้งานสำหรับบุคคลธรรมดาที่ต้องการใช้งานอินเทอร์เน็ตไม่มากนัก
เนื่องจากมีอัตราค่าบริการที่ถูก มีจุดเชื่อมต่อกระจายอยู่ทั่วประเทศ นอกจากนี้ Internet
Package สำเร็จรูป ยังมีช่องทางจำหน่ายที่หลากหลายและสะดวก เช่น ร้านสะดวกซื้อ ร้านหนังสือ
ร้านอุปกรณ์ไอทีทั่วประเทศ
และยังมีแบบรายเดือนสำหรับผู้ที่ใช้งานอย่างสม่ำเสมอในแต่ละเดือนอีกด้วย

5) บริการศูนย์รับฝากข้อมูลอินเทอร์เนต (Internet Data Center หรือ IDC Services)
ประกอบด้วยบริการต่างๆ ดังนี้

- บริการรับฝาก Web Site (Web Hosting Services) เป็นบริการที่ให้ลูกค้านำ Web Site
ที่มีอยู่มาฝากกับ Server ของทางบริษัท ซึ่งจะมีข้อดีที่ Web Site ต่างๆ
เหล่านี้จะเชื่อมสู่เครือข่ายหลักของ Internet
โดยตรงช่วยเพิ่มประสิทธิภาพการใช้งานของผู้เข้ามาเยี่ยมชม

- บริการรับฝาก Server (Server Co-location Services) เป็นบริการรับฝาก Server
ของกับองค์กร หรือเวปมาสเตอร์มืออาชีพ ที่มี Server เป็นของตัวเอง
แต่ต้องการลดภาระในการดูแลเครื่องตลอด 24 ชม.
และต้องการลดค่าใช้จ่ายในการเชื่อมต่อระบบอินเทอร์เนต

- บริการ Dedicated Server บริการให้เช่า Server พร้อมอุปกรณ์คุณภาพสูง
ซึ่งบริษัทพร้อมจัดเตรียมให้เหมาะสม และลงตัวกับลักษณะการใช้งานด้านฐานข้อมูล
โดยลูกค้าไม่ต้องเสียเวลาในการจัดหา ไม่ว่าจะเป็น Server รวมไปถึง Software ต่าง ๆ

2. การตลาดและภาวะการแข่งขัน

1) สภาวะทางการตลาด และแผนการตลาดปี 2553 แบ่งตามบริการหลักๆ ของบริษัท ดังนี้

 ตลาดบริการเชื่อมต่ออินเทอร์เนตสำหรับลูกค้าองค์กร

สำหรับผู้ให้บริการอินเทอร์เน็ต (ISP) ในปัจจุบันมีมากขึ้น
กอปรกับมีผู้ให้บริการวงจรอินเทอร์เน็ตระหว่างประเทศ (International Internet
Gateway) หรือ IIG หลายรายมากขึ้น ทำให้เกิดการแข่งขันด้านราคา โดยต้นทุน IIG แต่ละ
ISP ลดลงส่งผลให้ภาวะตลาด Corporate Internet เกิดการแข่งขันด้านราคารุนแรงมากขึ้น

แนวทางการตลาดจะเน้นการสร้างความเข้าใจแก่ลูกค้าว่า อินเทอร์เน็ตและระบบไอทีโซลูชั่น
จะช่วยลดต้นทุนของธุรกิจแต่ละขนาดในรูปแบบต่างๆ
รวมทั้งเน้นเรื่องความมีเสถียรภาพและความหลากหลายของบริการ
ปัจจัยลบสำหรับธุรกิจอินเทอร์เน็ตในปีนี้ อยู่ที่ทุกๆ องค์กร ใช้จ่ายเงินน้อยลง
เพราะต้องประหยัดค่าใช้จ่ายต่างๆ ในองค์กรให้ลดน้อยลง
รวมทั้งอัตราค่าบริการในตลาดยังถือว่าสูงเมื่อเทียบกับรายได้ของผู้บริโภค
ซึ่งในบางรายจำเป็นต้องลดราคาให้กับลูกค้าเพื่อให้ใช้งานอยู่กับบริษัทต่อไป
บริษัทมีแผนลดต้นทุนค่าเช่าวงจรต่างๆ
โดยรวมวงจรทั้งหมดที่ใช้ภายในกลุ่มบริษัทในการต่อรองเพื่อลดค่าเช่ากับผู้ให้บริการโครงข่าย
และวงจรที่ใช้ออกอินเทอร์เน็ตทั้งวงจรภายในประเทศ (NIX) และวงจรต่างประเทศ (IIG)
บริษัทก็จะเปลี่ยนมาใช้บริการของบริษัทในเครือมากขึ้นซึ่งก็จะทำให้ช่วยลดค่าใช้จ่ายในเรื่องของต้นทุน

 ตลาดบริการ BranchConnext

ที่ผ่านมามีอัตราการเติบโตค่อนข้างสูง เนื่องจากในตลาด Segment ของ Banking และ Retail
มีการขยายตัวต่อเนื่อง รวมถึงความต้องการลดต้นทุนเดิมให้ลดลงของลูกค้า ซึ่ง Ji-NET
สามารถขยายตลาดทั้งในส่วน New Branch และ Existing Branch โดยใช้ Technology
ADSL ที่มีราคาลดลง และ Technology GPRS/EDGE รวมถึง 3G เสริมในส่วนที่ ADSL
ไม่สามารถให้บริการได้ ทั้งนี้ข้อได้เปรียบของ Ji-NET คือ ความรวดเร็วในการติดตั้ง
และการให้บริการแบบ One stop service

ตลาดโดยรวมปีนี้ถือว่ายังคงขยายตัวอยู่ โดย Ji-NET ยังคงรักษาฐานลูกค้าเดิม ในส่วน Retail
Segment ไว้ได้ และแนวโน้มน่าจะมีการขยายตัวมากขึ้นจากจุดแข็งที่ Ji-NET
สามารถให้บริการได้ Nationwide และสามารถเชื่อมต่อได้ทุก Operator
ซึ่งตอบสนองความต้องการของลูกค้าได้ชัดเจนใน Segment นี้ ในส่วน Banking Segment
บริษัทก็ได้พัฒนาความสามารถในการรักษาระดับ Performance ในการให้บริการให้ดีขึ้น
ปรับปรุงคุณภาพบริการทั้ง Reliability & Availability โดยเพิ่มวงจรสำรองอัตโนมัติ Auto
Backup บริการ ADSL เดิมด้วย 2G/3G ซึ่งเป็นการตอบสนองความต้องการของลูกค้าใน
Segment นี้

บริษัทยังพัฒนาบริการใหม่เพื่อเพิ่มรายได้และเพิ่มบริการเสริมให้กับลูกค้าที่ใช้บริการอยู่เดิม ได้แก่
ระบบเชื่อมต่อไร้สาย WiFi, ระบบตรวจสอบ บันทึก และควบคุมการใช้งาน (Internet
Logging System) เพื่อตอบสนองความต้องการของลูกค้าที่ต้องเก็บ Log การใช้งานอินเทอร์เน็ต
ตาม พ.ร.บ. ว่าด้วยการกระทำความผิดเกี่ยวกับคอมพิวเตอร์ พ.ศ. 2550 และเพื่อเพิ่ม
Bandwidth ทำให้การใช้งานอินเทอร์เน็ตแบบไร้สายมีความคล่องตัวและรวดเร็วมากยิ่งขึ้น

  ตลาดบริการบัตรโทรศัพท์ระหว่างประเทศ 

บริการ MouthMun และ ThookDee เป็นบริการโทรศัพท์ระหว่างประเทศราคาประหยัด
และมียอดใช้บริการเติบโตอย่างต่อเนื่อง เป้าหมายของบริการนี้ คือ มุ่งเน้นพัฒนา
รักษาคุณภาพและบริการ เพื่อตอบสนองความต้องการลูกค้า และการจัดกิจกรรมทางการตลาด
การเพิ่มช่องทางการจัดจำหน่าย การทำ Promotionร่วมกับ Dealer และการจัด Event
Marketing ต่างๆ อย่างต่อเนื่อง เพื่อแนะนำ และสร้างความเชื่อมั่นใน สินค้าและบริการ

ในปีนี้บริษัทได้มีการวางแผนที่จะพัฒนาบริการเสริมใหม่ๆ มีการออกบัตรโทรศัพท์เฉพาะกลุ่มประเทศ
เช่นบัตรโทรประเทศกัมพูชา, บัตรโทรประเทศอาหรับ, บัตรโทรประเทศพม่า เป็นต้น
เพื่อเจาะกลุ่มลูกค้าในเชิงลึก (Vertical Market) ที่มีลักษณะเฉพาะของตลาดแต่ละกลุ่ม
และกระตุ้นให้มีการใช้งานมากขึ้น รวมถึงหาพันธมิตรทางธุรกิจ
เพื่อมาเสริมความแข็งแกร่งให้กับบริการนี้

บริษัทได้วางแผนจัดกิจกรรมส่งเสริมการขายให้กับ Channel ต่างๆ
ตลอดทั้งปีโดยมีรายละเอียดดังนี้

  - จัดโปรโมชั่น เพิ่มมูลค่าโทร สำหรับ Channel ที่เป็นบัตรเงินสด เช่น บัตรเงินสด True
  Money, บัตรเงินสด วัน-ทู-คอล เพื่อกระตุ้นยอดขายให้เพิ่มมากขึ้น

- จัดโปรโมชั่น ลด แลก แจก แถม กับบาง Channel เช่น Big C, Jiffy, PowerBuy,
Tesco-Lotus และ 7-Eleven เป็นต้น

- จัด Road Show เพื่อโปรโมตสินค้ากับบาง Channel เช่น B2S, Se-Ed, Big C
และตัวแทนที่เป็น Outlet ในจังหวัดใหญ่ๆ

- จัด Incentive ให้แก่พนักงานหน้าร้านเพื่อเป็นการกระตุ้นยอดขายบาง Channel เช่น Se-Ed
และ B2S เป็นต้น

 ตลาดบริการเชื่อมต่ออินเทอร์เนตสำหรับลูกค้าบุคคล

ตลาด Broadband ในปีนี้ ผู้ให้บริการรายใหญ่ที่มีโครงข่าย ยังคงเป็นผู้ให้บริการสำคัญในตลาด
ภาพรวมของตลาด อัตราการเติบโตเริ่มลดลงจากการแข่งขันของบริการหลักที่มีจำนวนมากขึ้น
ความเร็วมาตรฐานในตลาดอยู่ที่ 6 Mbps ราคา 590 บาท
โดยมีการเร่งขยายพื้นที่บริการของผู้ให้บริการรายใหม่
เพื่อให้สามารถครอบคลุมพื้นที่การให้บริการมากขึ้น ลูกค้ามีทางเลือกมากขึ้น
ทำให้การแข่งขันทวีความรุนแรงมากขึ้น
สังเกตจากการที่ผู้ให้บริการหลักจะมีการขยับความเร็วการให้บริการเพิ่มมากขึ้น
โดยคิดค่าบริการเท่าเดิมทุกๆ ปี

สำหรับ Ji-NET ไม่เน้นทำตลาด Individual จะมุ่งเน้นไปยังกลุ่มลูกค้าระดับ Corporate และ
SME ที่ต้องการคุณภาพและบริการที่ดีกว่า และยอมรับราคาที่อาจจะสูงกว่าราคาเฉลี่ยในตลาด
สำหรับตลาด Dialup บริษัทไม่เน้นขยายตลาดในส่วนนี้เพิ่ม แต่ยังคงรักษาฐานลูกค้าเดิม

 2) แผนการลงทุน บริษัทมีแผนการลงทุนเพิ่มเติมในส่วนต่างๆ ดังนี้

- ติดตั้งอุปกรณ์ สำหรับ ส่วน Network Operation ได้แก่ Shaping & Caching server,
Monitoring System เพื่อเพิ่มประสิทธิภาพในการให้บริการลูกค้าให้ดีมากยิ่งขึ้น

- Upgrade ระบบ Intrusion Protection System
เพื่อเพิ่มระดับการรักษาความปลอดภัยและเป็น Value Added Service ให้กลุ่มลูกค้าองค์กร

- เพิ่มระบบ VPN Gateway พร้อม Redundancy เพื่อให้บริการ IP VPN ภายใต้บริการ
BranchConnext รวมถึงอุปกรณ์ CPE ต่างๆ เพื่อรองรับปริมาณลูกค้าที่มากขึ้น

- ติดตั้ง Server ใหม่เพิ่ม ทดแทนระบบเดิม เพื่อเพิ่มประสิทธิภาพในการให้บริการ
และสามารถรองรับปริมาณการใช้งานที่จะเพิ่มขึ้น

- ปรับปรุงระบบ Call Center
เพื่อเพิ่มประสิทธิภาพการให้บริการและสามารถรองรับการใช้งานของลูกค้าได้มากขึ้น

2.5 บริษัท อคิวเมนท์ จำกัด

ACU มีทุนจดทะเบียนชำระแล้ว 760 ล้านบาท ถือหุ้นโดย JAS ในสัดส่วนร้อยละ 100
ของทุนจดทะเบียน มีสัดส่วนรายได้สำหรับปี 2554 จำนวน 122.2 ล้านบาท หรือคิดเป็นร้อยละ
1.28 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

1.1 บริการสื่อสารโทรคมนาคมผ่านดาวเทียม

บริษัทดำเนินธุรกิจเกี่ยวกับการสื่อสารโทรคมนาคมผ่านดาวเทียม 2 บริการ ดังนี้

1) บริการสื่อสารข้อมูลผ่านดาวเทียม (VSAT)

เป็นการให้บริการสื่อสารข้อมูลแก่หน่วยงานราชการ และองค์กรธุรกิจขนาดกลางและขนาดใหญ่
ที่ต้องมีการสื่อสารข้อมูลกันในระหว่างกลุ่มเป็นปริมาณมากและมีเสถียรภาพสูงโดยใช้จานดาวเทียมขนาดเล็ก

2) บริการสื่อสารผ่านดาวเทียม iPSTAR

บริษัทได้เริ่มทำตลาดบริการสื่อสารผ่านดาวเทียม iPSTAR ภายใต้ชื่อ StarConnext
เมื่อเดือนสิงหาคม 2548 โดยให้บริการกับกลุ่มธุรกิจ หน่วยงานราชการ และบุคคลทั่วไป
ปัจจุบันได้มุ่งเน้นเฉพาะกลุ่มธุรกิจ และหน่วยงานราชการ

1.2 บริการเครือข่ายอินเทอร์เนตแบบไร้สาย (WiFi)

1) บริการ CyberPoint

บริษัทได้ให้บริการเครือข่ายอินเทอร์เนตไร้สาย (WiFi) ภายใต้บริการที่เรียกว่า “CyberPoint”
เพื่อเป็นการส่งเสริมให้ประชาชนทั่วไป ได้มีโอกาสในการพัฒนาความรู้
ได้อย่างสะดวกและคล่องตัวผ่านทางเครือข่ายอินเทอร์เนตแบบไร้สาย
โดยบริษัทเป็นผู้ลงทุนและติดตั้งอุปกรณ์ พร้อมทั้งเชื่อมโยงเครือข่าย Broadband Internet
เพื่อให้บริการตามโรงแรม อพาร์ทเม้นท์ คอนโดมิเนี่ยม และหอพัก

2) บริการ 3BB Hotspot

บริษัทได้ให้บริการโดยมีวัตถุประสงค์เพื่อเป็นบริการ WiFi
ทางเลือกใหม่ที่ตอบสนองไลฟ์สไตล์การใช้อินเทอร์เน็ตทุกที่ ทุกเวลา
โดยมีจุดให้บริการครอบคลุมทั่วประเทศ ทั้งที่เป็น Chain Store ถนนเส้นหลัก ร้านอาหาร
ปั๊มน้ำมัน รวมถึงห้างสรรพสินค้าในเครือเซ็นทรัล ฯลฯ 3BB Hotspot
ได้ออกแพคเกจให้ลูกค้าทดลองใช้ฟรี
รวมถึงมีแพคเกจแบบเหมาจ่ายรายเดือนในราคาสุดประหยัดเพื่อให้ลูกค้าสามารถใช้บริการได้อย่างต่อเนื่อง
และในปัจจุบันทางบริษัทได้มุ่งเน้นกลุ่มผู้ใช้งานโทรศัพท์มือถือที่รองรับระบบ WiFi
เนื่องจากเป็นกลุ่มที่มีศักยภาพและมีอัตราการเติบโตค่อนข้างสูง
และทางบริษัทได้จับมือกับพันธมิตรผู้ให้บริการโทรศัพท์มือถืออันดับหนึ่งของประเทศ-เอไอเอส
เพื่อเป็นการเพิ่มศักยภาพในการแข่งขันในตลาด WiFi

1.3 งานโครงการแบบเบ็ดเสร็จ (Turnkey Project)

ด้วยบริษัทมีทีมงานวิศวกรผู้มีประสบการณ์งานด้านดาวเทียมมาเป็นเวลานาน ในปี 2554
บริษัทได้ดำเนินงานให้แก่กองทัพเรือและกองบัญชาการกองทัพไทย อาทิ
โครงการเชื่อมโยงระบบควบคุมบังคับบัญชา C4I ผ่านการสื่อสารดาวเทียมบนเรือ
โครงการจัดซื้อเครื่องมือสื่อสารของหมู่เรือปราบปรามโจรสลัดพร้อมการติดตั้ง
โครงการจัดซื้อรถวิทยุ (สถานีระบบโครงข่ายแบบ Mobile)
และโครงการจัดซื้อพร้อมติดตั้งรถปฎิบัติการสื่อสารดาวเทียมพร้อมอุปกรณ์ประกอบ เป็นต้น

 2. การตลาดและภาวะการแข่งขัน

1) กลยุทธ์ในการแข่งขัน

บริษัทมุ่งเน้นในเรื่องคุณภาพของบริการที่ดีเยี่ยม ไม่ว่าจะเป็นเรื่องความเร็ว รูปแบบการใช้งาน
เสถียรภาพของบริการ และบริการหลังการขายที่สมบูรณ์แบบ
รวมถึงมีการพัฒนาอย่างต่อเนื่องในเรื่องของคุณภาพสัญญาณ การขยายช่องทางการจำหน่าย
และการเพิ่มจุดให้บริการให้ครอบคลุมมากยิ่งขึ้น ทั้งนี้เพื่อให้ 3BB Hotspot เป็น WiFi
ที่ตอบโจทย์ความต้องการของลูกค้า และมีอัตราการเติบโตของฐานลูกค้าอย่างรวดเร็ว
ทั้งนี้ทางบริษัทได้จับมือกับพันธมิตรที่เป็นจุดให้บริการ Chain Store ต่างๆ
เพื่อเพิ่มความสามารถทางการแข่งขันให้มากยิ่งขึ้น
และมีการจับมือกับพันธมิตรที่แข็งแกร่งอย่างเอไอเอส ที่เป็นผู้นำของตลาดโทรศัพท์มือถือ
โดยได้ทำกิจกรรมส่งเสริมการขายร่วมกัน เพื่อให้บริการ 3BB Hotspot
ได้เข้าถึงกลุ่มลูกค้ามือถืออย่างมีประสิทธิภาพสูงสุด

2) การจำหน่ายและช่องทางการจำหน่าย

ในส่วนของบริการสื่อสารผ่านดาวเทียม บริษัทใช้วิธีขายตรง (Direct Marketing) ให้กับลูกค้า
โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายผ่านกลุ่มบริษัทคู่ค้ารายใหญ่ (Business Partners)

ในส่วนของบริการ WiFi เป็นการดำเนินธุรกิจร่วมกันระหว่างบริษัทกับเจ้าของสถานที่บริการ
โดยบริษัทเป็นผู้ลงทุนอุปกรณ์และติดตั้งพร้อมเชื่อมโยงเครือข่ายอินเทอร์เนต
เจ้าของสถานที่เป็นผู้จัดหาพื้นที่ในการติดตั้งอุปกรณ์และขายบัตรสำหรับใช้บริการ (Prepaid Card)
ให้กับลูกค้า บริษัทจะแบ่งรายได้จากการขายบัตรให้กับเจ้าของสถานที่

3) ภาวะการแข่งขัน

  1. บริการสื่อสารข้อมูลผ่านดาวเทียม (VSAT) :
  มีการแข่งขันค่อนข้างรุนแรงโดยเฉพาะอย่างยิ่งในด้านราคา
  จากคู่แข่งในประเภทธุรกิจเดียวกันซึ่ง ได้แก่ กสท. และบริษัท สามารถ เทเลคอม จำกัด

  2. บริการเครือข่ายอินเทอร์เนตแบบไร้สาย (WiFi) : มีการแข่งขันค่อนข้างรุนแรง
  (มีผู้ให้บริการรายใหญ่และรายเล็กเป็นจำนวนมาก) แต่บริษัทมีข้อได้เปรียบที่มีศูนย์บริการอยู่ถึง
  10 แห่ง กระจายอยู่ทั่วประเทศ และมีทีมงานที่มีความเชี่ยวชาญและชำนาญการ

 3. การจัดหาผลิตภัณฑ์หรือบริการ

1) กำลังการผลิตและปริมาณการผลิตจริง

สำหรับบริการสื่อสารผ่านดาวเทียม บริษัทได้เช่าช่องสัญญาณดาวเทียม จากบริษัท ชินแซทเทลไลท์
จำกัด (มหาชน) โดยเช่าช่องสัญญาณดาวเทียมไทยคมเพื่อให้บริการสื่อสารข้อมูลผ่านดาวเทียม
VSAT และช่องสัญญาณดาวเทียม iPSTAR เพื่อให้บริการอินเทอร์เน็ตความเร็วสูงผ่านดาวเทียม
(บริการ StarConnext)

สำหรับบริการ WiFi ภายใต้บริการ CyberPoint ในปี 2554
บริษัทได้ให้บริการตามสถานที่ชุมชนต่างๆ ได้แก่ ตามโรงแรม อพาร์ทเมนท์ ร้านอาหาร
และสถานที่ท่องเที่ยวสำคัญกว่า 620 แห่ง มีจุดให้บริการทั้งสิ้นกว่า 7,600 จุดบริการ (Hot
Spots) โดยบริษัทได้ใช้วงจรอินเทอร์เนตความเร็วสูงของ TTTBB
เป็นวงจรหลักในการให้บริการแต่ละจุดบริการ
ลูกค้าสามารถใช้อินเทอร์เนตแบบไร้สายความเร็วสูงในรัศมี 50 เมตร
และสามารถรองรับลูกค้าในเวลาเดียวกันได้ถึง 100 รายต่อ 1 แห่ง

ส่วนบริการ 3BB Hotspot ได้ให้เปิดบริการไปแล้วกว่า 50,000 จุดบริการ ทั้งในกรุงเทพฯ
และต่างจังหวัด เช่น ห้าง Central Plaza ทุกสาขาทั่วประเทศ, SE-ED, Family Mart,
108 Shop, S&P, Kitchen Plus และ Black Canyon เป็นต้น

2) ข้อมูลเกี่ยวกับวัตถุดิบ

บริษัทได้คัดเลือกใช้อุปกรณ์ทุกชนิดที่มีคุณภาพได้มาตรฐานสากล จากผู้ผลิตในประเทศและต่างประเทศ
สามารถตอบสนองความต้องการของลูกค้าได้เป็นอย่างดี และสร้างความเสถียรของระบบ
สร้างความพึงพอใจและเชื่อมั่นให้กับลูกค้า นอกจากนี้ยังลดภาระค่าใช้จ่ายในการดูแลรักษาระบบ

2.6 บริษัท เอเซียส รีเยนแนล เซอร์วิส จำกัด

ARS เป็นบริษัทย่อยของ ACT ปัจจุบัน ARS มีทุนจดทะเบียน 1,020 ล้านบาท โดย ACT
ถือหุ้นในอัตราส่วนร้อยละ 98.04 มีสัดส่วนรายได้สำหรับปี 2554 จำนวน 129.2 ล้านบาท
หรือคิดเป็นร้อยละ 1.35 ของรายได้รวมของกลุ่มบริษัท

ARS เป็นผู้ลงทุนก่อสร้างสถานีภาคพื้นดินสำหรับโครงการโทรศัพท์ผ่านดาวเทียมเอเซียส
และได้รับสิทธิเป็นผู้ให้บริการระบบโทรศัพท์ผ่านดาวเทียมสำหรับภูมิภาคเอเซียในฐานะเป็น
National Service Provider จากบริษัท เอเซียส อินเตอร์เนชั่นแนล จำกัด (AIL)
ซึ่งเป็นบริษัทผู้ดำเนินการโครงข่ายดาวเทียมของเอเซียส ภายใต้โครงการ “เอเซียส” (ACeS :
Asia Cellular Satellite) แต่เพียงผู้เดียวในประเทศไทย เริ่มเปิดให้บริการในปี 2544
โดยบริษัทมีรายได้หลักจากการจำหน่ายเครื่องลูกข่ายและจากค่าบริการการใช้โทรศัพท์
โครงข่ายดาวเทียมของเอเซียสนั้นสามารถรับส่งสัญญาณได้ทุกพื้นที่ ทุกเวลา ไม่ว่าจะเป็นพื้นที่ป่า
หรือกลางทะเล ครอบคลุมประเทศในทวีปเอเซีย
และถูกออกแบบมาเพื่อเป็นระบบสื่อสารที่รองรับพื้นที่นอกเครือข่ายภาคพื้นดินอื่นๆ
โดยเฉพาะกลุ่มลูกค้าเป้าหมายหลักได้แก่เรือประมง เรือขนส่งทางทะเล
พื้นที่ซึ่งมีประชากรไม่หนาแน่นไม่คุ้มค่ากับการลงทุนเครือข่ายโทรคมนาคมอื่นๆ
ตลอดจนในประเทศที่ยังขาดแคลนระบบโทรคมนาคม
รวมทั้งกลุ่มลูกค้าในหน่วยราชการและองค์กรการกุศลต่างๆ
สำหรับใช้เป็นอุปกรณ์สื่อสารสำรองในกรณีที่ระบบการสื่อสารภาคพื้นดินถูกตัดขาด
สามารถใช้บริการทั้งในรูปแบบโทรศัพท์มือถือผ่านดาวเทียม โดยใช้ตัวเครื่องลูกข่ายขนาดเล็ก
สามารถพกพาได้ เป็นระบบดูอัลโหมด (Dual Mode) ที่ใช้งานได้ทั้งระบบผ่านดาวเทียมและระบบ
GSM 900 บริการโทรศัพท์บ้านผ่านดาวเทียม “เอเซียส คอนแทคซ์” (ACeS Contax)
ซึ่งเป็นโทรศัพท์ผ่านดาวเทียมชนิดติดตั้งอยู่กับที่สำหรับที่อยู่อาศัยหรือสถานที่ประกอบการในพื้นที่ห่างไกล
และโทรศัพท์ติดเรือผ่านดาวเทียม “Fleet Phone”
ซึ่งได้รับการออกแบบให้มีความทนทานต่อสภาพการใช้งานบนเรือโดยเฉพาะ
ในปัจจุบันบริการเอเซียสถือเป็น
“บริการโทรศัพท์เคลื่อนที่ผ่านดาวเทียมที่มีค่าเครื่องลูกข่ายและค่าใช้บริการถูกที่สุดในโลก”
ให้บริการทั้งในแบบพรีเพดและจดทะเบียนให้ลูกค้าสามารถเลือกใช้ได้ตามความเหมาะสม

2.7 บริษัท สมาร์ท ไฮเวย์ จำกัด

SHW เป็นบริษัทย่อยของ ACU มีทุนจดทะเบียน 15.5 ล้านบาท เป็นบริษัทร่วมทุนระหว่าง ACU และ
กสท. โดย ACU ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน
มีสัดส่วนรายได้สำหรับปี 2554 จำนวน 4.8 ล้านบาท หรือคิดเป็นร้อยละ 0.05
ของรายได้รวมของกลุ่มบริษัท

 SHW ดำเนินกิจการให้เช่าวงจรสื่อสัญญาณความเร็วสูงภายในประเทศ โดยได้รับสัญญาความร่วมมือด้านการตลาด สำหรับให้บริการสื่อสารข้อมูลจาก กสท. ในปัจจุบันบริการของบริษัทเป็นการให้เช่าวงจร Digital Leased Circuit โดยทางบริษัทเช่าใช้วงจรเชื่อมโยงจาก กสท. ในหลายเส้นทางทั่วประเทศ 

SHW ได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24
ชั่วโมงโดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า

กลุ่มลูกค้าของบริษัทส่วนใหญ่จะเป็น กลุ่มลูกค้าองค์กร เช่น ธนาคารพาณิชย์ บริษัทหลักทรัพย์
และโรงงานอุตสาหกรรม

3. ธุรกิจงานจัดหา ออกแบบ และวางระบบสื่อสารและโทรคมนาคม (System Integration
Businesses)

กลุ่มธุรกิจนี้จะเป็นผู้ดำเนินการด้านการจัดหา ออกแบบ วางระบบด้านระบบสื่อสารและโทรคมนาคม
จำหน่ายเครื่องมือวัด จำหน่ายระบบคอมพิวเตอร์และอุปกรณ์ที่เกี่ยวเนื่องอื่นๆ
โดยมีสัดส่วนรายได้สำหรับปี 2554 เท่ากับ 1,284 ล้านบาท หรือคิดเป็นร้อยละ 13.39
ของรายได้รวมของกลุ่มบริษัท ธุรกิจในกลุ่มนี้ประกอบด้วย 2 บริษัท ได้แก่

3.1 บริษัท จัสมิน เทเลคอม ซิสเต็มส์ จำกัด (มหาชน)

JTS มีทุนชำระ ณ วันที่ 31 ธันวาคม 2554 เท่ากับ 706,457,300 บาท ถือหุ้นโดยกลุ่ม JAS
ในสัดส่วนร้อยละ 65 ของทุนจดทะเบียนชำระแล้ว มีสัดส่วนรายได้สำหรับปี 2554 จำนวน
1,240.4 ล้านบาท หรือคิดเป็นร้อยละ 12.94 ของรายได้รวมของกลุ่มบริษัท

JTS
และบริษัทย่อยดำเนินธุรกิจจัดหาออกแบบและวางระบบสื่อสารโทรคมนาคมและเทคโนโลยีสารสนเทศแบบครบวงจร
(System Integrator) พร้อมทั้งให้บริการที่เกี่ยวเนื่องอื่นๆ
นอกจากนี้บริษัทยังเป็นตัวแทนจำหน่ายอุปกรณ์เครื่องมือวัดด้านระบบสื่อสารจากต่างประเทศ
และให้บริการ Outsourcing อื่นๆ ของระบบโทรคมนาคม
รวมทั้งให้บริการจัดทำระบบความปลอดภัยแบบต่างๆ

ปัจจุบันลักษณะการประกอบธุรกิจของบริษัทและบริษัทย่อย แบ่งออกเป็น 6 ประเภทหลัก ดังนี้

1) ธุรกิจจัดหา ออกแบบ และวางระบบสื่อสารโทรคมนาคม

บริษัทเป็นผู้จัดจำหน่ายอุปกรณ์ระบบสื่อสารและโทรคมนาคมพร้อมดำเนินการออกแบบ จัดหา ติดตั้ง
และทดสอบแบบเบ็ดเสร็จ (Turnkey) แก่ผู้ให้บริการโทรคมนาคมต่างๆ
โดยอุปกรณ์สื่อสารและโทรคมนาคมที่บริษัทใช้ในการติดตั้งทั้งหมดเป็นการซื้อจากบริษัทผู้ผลิตในประเทศหรือการนำเข้าสินค้าจากบริษัทผู้ผลิตในต่างประเทศ
โดยบริษัทไม่ทำการผลิตสินค้าใดๆ เอง ทั้งนี้ ช่องทางการจำหน่ายหลักของธุรกิจงานโครงการ มี 2
ช่องทางได้แก่
การเข้าร่วมประมูลโครงการเพื่อเป็นผู้รับจ้างเหมาวางระบบสื่อสารและโทรคมนาคมให้แก่ลูกค้าทั้งภาครัฐและภาคเอกชน
และการ Sub Contract จากผู้ที่ชนะประมูลงานโครงการ

2) ธุรกิจบริการ

เป็นธุรกิจบริการ Outsourcing ให้บริการรับเหมา จัดหา ติดตั้ง ดำเนินงาน
และซ่อมบำรุงโทรศัพท์สาธารณะ และบริการอินเทอร์เน็ตสำหรับสถานศึกษา ชุมชน
แก่ผู้ได้รับใบอนุญาตประกอบกิจการโทรคมนาคมที่มีหน้าที่ต้องจัดให้มีบริการ USO และ การให้บริการ
Outsourcing อื่นๆ ของระบบโทรคมนาคม

3) ธุรกิจอุปกรณ์เครื่องมือวัด

บริษัทเป็นผู้จัดจำหน่ายเครื่องมือวัดด้านระบบสื่อสารและโทรคมนาคม อาทิ
เครื่องมือวัดสำหรับสายส่งสัญญาณและเสาอากาศระบบโทรศัพท์เคลื่อนที่/ไมโครเวฟ
หรือสำหรับสัญญาณคลื่นความถี่วิทยุ เครื่องมือวัดสำหรับโครงข่ายสายไฟเบอร์ใยแก้วนำแสง
เครื่องมือวัดสำหรับโครงข่ายไอพี โดยบริษัทเป็นตัวแทนจำหน่ายของ Anritsu Group
ภายใต้เครื่องหมายการค้า “Anritsu”

4) ธุรกิจจัดหา ออกแบบและวางระบบคอมพิวเตอร์

ซึ่งดำเนินการโดย CCS (บริษัทย่อย) โดย CCS
เป็นผู้จัดจำหน่ายอุปกรณ์คอมพิวเตอร์และอุปกรณ์เครือข่ายที่เกี่ยวเนื่อง พร้อมให้คำปรึกษา ออกแบบ
วางระบบคอมพิวเตอร์และเครือข่ายเทคโนโลยีสารสนเทศ รวมถึงพัฒนาซอฟต์แวร์ระบบงาน
(Application Software) และให้บริการด้านบำรุงรักษาแก่ลูกค้าทั้งภาครัฐ และภาคเอกชน
รวมทั้งธุรกิจคลาวด์ คอมพิวติ้ง (Cloud Computing) โดยมีเป้าหมายที่จะเป็นผู้บริการด้าน
Cloud Computing (Cloud Provider) แบบครบวงจร
ตั้งแต่บริการด้านโครงสร้างพื้นฐานคลาวด์ (Infrasturcture-as-a-Service)
ไปจนถึงบริการด้านคลาวด์ซอฟต์แวร์ (Software-as-a-Service)
โดยเป็นธุรกิจให้เช่าบริการทั้งฮาร์ดแวร์และซอฟต์แวร์บนเครือข่าย Internet

5) ธุรกิจระบบความปลอดภัย

บริษัทให้บริการจัดหา ออกแบบและวางระบบ ด้านความปลอดภัย (Security Systems) ต่างๆ
อาทิเช่น ระบบกล้องโทรทัศน์วงจรปิด (CCTV System) ระบบควบคุมการเข้า-ออก (Access
Control System) ระบบป้องกันการบุกรุก (Intrusion System) และระบบป้องกันอัคคีภัย
(Fire Alarm System) เป็นต้น ให้แก่กลุ่มลูกค้าทั้งภาครัฐและภาคเอกชน

6) ธุรกิจ Hosted Contact Center

บริษัทให้บริการ Call Center แบบ Hosted Contact Center ในชื่อของ “Easy Connect”
มีกลุ่มลูกค้าเป้าหมาย คือ SME ที่มีความต้องการมี call center เป็นของตัวเอง
แต่ไม่ต้องการลงทุนในเรื่องของอุปกรณ์ระบบและการดูแลรักษาระบบ

(สำหรับข้อมูลรายละเอียดของ JTS สามารถอ่านได้จากแบบแสดงรายการข้อมูลประจำปี (แบบ
56-1) ของ JTS)

3.2 บริษัท คลาวด์ คอมพิวติ้ง โซลูชั่นส์ จำกัด

 CCS (เดิมชื่อบริษัท สยามเทลเทคคอมพิวเตอร์ จำกัด) เป็นบริษัทย่อยของ JTS มีทุนจดทะเบียนชำระแล้ว 55 ล้านบาท โดย JTS ถือหุ้นในสัดส่วนร้อยละ 97.87 ของทุนจดทะเบียน มีสัดส่วนรายได้สำหรับปี 2554 จำนวน 43.1 ล้านบาท หรือคิดเป็นร้อยละ 0.45 ของรายได้รวมของกลุ่มบริษัท

 ธุรกิจหลักของ CCS สามารถแบ่งออกได้เป็น 2 ประเภท คือ

1) ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การจัดหา ออกแบบระบบ วางแผน พร้อมทั้งพัฒนาซอฟต์แวร์ (Software)
และติดตั้งซอฟต์แวร์และอุปกรณ์คอมพิวเตอร์ต่างๆ (Hardware) จากการประมูลโครงการ
(Project Sales) ให้กับหน่วยงานราชการ รัฐวิสาหกิจ รวมทั้งธุรกิจที่เกี่ยวข้องกับการธนาคาร
การขนส่ง และการสื่อสารโทรคมนาคม

2) ธุรกิจให้บริการคลาวด์

แบ่งการให้บริการได้ 2 ประเภท ดังนี้

2.1 บริการโครงสร้างพื้นฐาน (Infrastructure-as-a-Service)

เป็นบริการให้เช่าใช้ resource คอมพิวเตอร์บนเครือข่ายอินเทอร์เน็ต เช่น CPU, Memory,
Storage เป็นต้น โดยลูกค้าไม่ต้องจัดซื้ออุปกรณ์ฮาดแวร์ใดๆ รวมทั้งจ้างบุคลากรทางด้าน IT
เพื่อดูแล ทางผู้ให้บริการจะเป็นคนจัดการให้ทั้งหมด ทางลูกค้าสามารถเลือกใช้งาน resource
ได้ตามความเหมาะสม และยังสามารถปรับเปลี่ยนขนาดของ resource
ได้เองตามความต้องการที่เปลี่ยนแปลงอยู่ตลอดเวลา ปัจจุบันผู้ให้บริการภายในประเทศ เช่น
True, CAT

2.2 บริการคลาวด์ซอร์ฟแวร์ (Software-as-a-Service)

เป็นบริการให้เช่าใช้ซอร์ฟแวร์ผ่านเครือข่าย internet โดยลูกค้าไม่จำเป็นต้องติดตั้งซอร์ฟแวร์
หรือเสียค่า license ใดๆ คิดค่าใช้บริการตามการใช้งานจริง หรือเป็นรายเดือน ยกตัวอย่างเช่น
การให้บริการ Hotmail, Facebook, Saleforce.com เป็นต้น
ซึ่งตามโมเดลนี้ซอร์ฟแวร์จะเปลี่ยนจาก “สินค้า” ที่ต้องถูกซื้อ เป็น “บริการ”
ที่ต้องจ่ายค่าใช้บริการตามที่ใช้งานจริง

(สำหรับข้อมูลรายละเอียดของ CCS สามารถอ่านได้จากแบบแสดงรายการข้อมูลประจำปี (แบบ
56-1) ของ JTS)

4. ธุรกิจอื่นๆ (Other Businesses)

กลุ่มธุรกิจนี้มีสัดส่วนรายได้สำหรับปี 2554 จำนวน 145 ล้านบาท หรือคิดเป็นร้อยละ 1.51
ของรายได้รวมของกลุ่มบริษัท ธุรกิจในกลุ่มนี้ประกอบด้วย 6 บริษัท ได้แก่

4.1 บริษัท พรีเมียม แอสเซท จำกัด

 PA จดทะเบียนก่อตั้งเมื่อวันที่ 11 พฤศจิกายน 2548 ด้วยทุนจดทะเบียน 1,300 ล้านบาท ถือหุ้นโดย ACU และ JSTC ในสัดส่วนร้อยละ 53.85 และร้อยละ 46.15 ตามลำดับ มีสัดส่วนรายได้สำหรับปี 2554 จำนวน 129.6 ล้านบาท หรือคิดเป็นร้อยละ 1.35 ของรายได้รวมของกลุ่มบริษัท

  PA ดำเนินกิจการด้านอสังหาริมทรัพย์ สำหรับอาคารสำนักงาน “จัสมิน อินเตอร์เนชั่นแนล
  ทาวเวอร์” อาคารดังกล่าวเป็นอาคารสำนักงานสูง 31 ชั้น และชั้นใต้ดิน 1 ชั้น
  ตั้งอยู่บนถนนแจ้งวัฒนะ

โดยภาพรวมของธุรกิจอาคารสำนักงานให้เช่าในกรุงเทพมหานครและปริมณฑล
ยังมีความเปลี่ยนแปลงไม่มากจากปีผ่านมา
แต่เนื่องจากรัฐบาลมีโครงการที่จะขยายเส้นทางรถไฟฟ้าสายสีชมพูเชื่อมผ่านถนนแจ้งวัฒนะ
ซึ่งเป็นตัวชี้ให้เห็นว่าในอนาคตจะทำให้การคมนาคมย่านนี้มีความสะดวก
และคล่องตัวมากขึ้นกว่าปัจจุบัน ทำให้อาคารบนถนนแจ้งวัฒนะมีความน่าสนใจ ตลอดจนปลายปี 2554
ที่มีอุทกภัยครั้งร้ายแรง อาคารจัสมิน อินเตอร์เนชั่นแนล ทาวเวอร์
มีมาตรการป้องกันน้ำท่วมอย่างเต็มที่ ประกอบกับอยู่ในทำเลที่น้ำไม่ท่วม
ทำให้ทำเลบริเวณถนนแจ้งวัฒนะมีความน่าสนใจเพิ่มมากขึ้น
มีผลทำให้มีผู้เช่ารายใหม่เข้ามาติดต่อขอเช่าและทำสัญญาเพิ่มทดแทนในพื้นที่ที่เคยว่างลง
ราคาค่าเช่าของอาคารสำนักงานมีการปรับเพิ่มขึ้นเล็กน้อยเมื่อเทียบปีที่ผ่านมาประกอบกับอุปทานที่มีอย่างจำกัดทำให้อัตราการเช่าพื้นที่เพิ่มขึ้น

ในด้านนโยบายการตลาด บริษัทให้ความสนใจต่อกลุ่มเป้าหมายที่เป็นหน่วยงานภาคธุรกิจเอกชน
โดยเฉพาะธุรกิจขนาดกลางและขนาดย่อม หรือ SME
ซึ่งเป็นกลุ่มที่มีความต้องการการเช่าพื้นที่ในอาคารในสัดส่วนที่เพิ่มสูงขึ้นอย่างต่อเนื่อง
ปัจจุบันสัดส่วนรายได้หลักของบริษัทมาจากการให้เช่าพื้นที่ในส่วนอาคารสำนักงาน
โดยมีพื้นที่ให้เช่ารวม 41,535 ตารางเมตร นอกจากนี้บริษัทยังได้มีนโยบายในการหารายได้เพิ่มขึ้น
ทั้งในรูปแบบการปรับเพิ่มอัตราค่าเช่าให้เหมาะสมตามราคาตลาด
และการพัฒนาปรับปรุงพื้นที่ส่วนกลางภายในอาคารตลอดจนพื้นที่ว่าง
เพื่อใช้ประโยชน์สำหรับความต้องการพื้นที่ในส่วนที่เป็นร้านค้าเช่า
ซึ่งทำให้อาคารมีความน่าดึงดูดและมีสิ่งอำนวยความสะดวกซึ่งครบครันมากยิ่งขึ้น

ในส่วนการให้บริการ บริษัทได้มุ่งเน้นที่จะปรับปรุงรูปแบบการบริการ
เพื่อตอบสนองความต้องการที่เป็นบริการแบบครบวงจร เช่น
การให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้
เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย นอกจากนี้
บริษัทยังได้พัฒนารูปแบบบริการเสริมใหม่ๆ แก่ลูกค้า ได้แก่

- บริการอินเทอร์เนตไร้สาย WIFI ภายในพื้นที่ส่วนกลางของอาคาร

- บริการอินเทอร์เนตความเร็วสูง Broadband Internet ภายในพื้นที่สำนักงาน

- บริการโทรศัพท์ผ่านอินเทอร์เนต IP Phone

- บริการพื้นที่สำหรับสำนักงานชั่วคราว (Disaster Recovery Site)

 ทั้งนี้ จัสมิน อินเตอร์เนชั่นแนล ทาวเวอร์ เป็นอาคารสำนักงานที่ทันสมัยและมีการนำเทคโนโลยีสื่อสารที่ทันสมัยผสมผสานกับวิศวกรรมงานระบบของอาคาร ซึ่งเป็นที่ยอมรับในระดับมาตรฐานสากล นอกจากนี้ บริษัทจะมุ่งพัฒนาระบบบริหารการจัดการ และบริการใหม่ๆ ขึ้นมาอย่างต่อเนื่อง เพื่อสร้างความพอใจสูงสุดให้แก่ลูกค้า ซึ่งจะส่งผลให้บริษัทประสบผลสำเร็จในด้านการดำเนินธุรกิจเป็นอย่างดี

4.2 บริษัท แจ้งวัฒนะแพลนเนอร์ จำกัด

CP จัดตั้งขึ้นเมื่อวันที่ 6 สิงหาคม 2545 ด้วยทุนจดทะเบียน 1 แสนบาท โดยมี JAS
เป็นผู้ถือหุ้นในอัตราส่วนร้อยละ 100 ของทุนจดทะเบียน ดำเนินธุรกิจเป็นผู้บริหารแผนฯ ของ JAS

4.3 บริษัท จัสมิน อินเตอร์เนชั่นแนล โอเวอร์ซีส์ จำกัด

JIOC จัดตั้งขึ้นเมื่อวันที่ 5 ตุลาคม 2537 ปัจจุบันมีทุนจดทะเบียน 115 ล้านบาท ถือหุ้นโดย JAS
ในสัดส่วนทางตรงและทางอ้อมร้อยละ 75.44 ของทุนจดทะเบียน

บริษัทจะเข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือ การสื่อสารผ่านดาวเทียม และการติดตั้งสถานี Gateway เพื่อควบคุมระบบโทรศัพท์เคลื่อนที่
การวางระบบโทรศัพท์พื้นฐาน ระบบสายเคเบิ้ลใยแก้วนำแสงใต้น้ำ
ตลอดจนการประยุกต์ใช้งานด้านเทคโนโลยีสารสนเทศ ปัจจุบันมีโครงสร้างการลงทุนในธุรกิจต่างๆ
ดังนี้

+--------------------------+---------+--------+-----------------------+
| ชื่อบริษัท                   | จำนวน   | สัด     | ลักษณะการประกอบธุรกิจ    |
|                          | เงินลงทุน | ส่วนการ |                       |
|                          |         |        |                       |
|                          | (       | ถือหุ้น   |                       |
|                          | ล้านบาท) | (%)    |                       |
+--------------------------+---------+--------+-----------------------+
| บริษัทย่อย                  |         |        |                       |
+--------------------------+---------+--------+-----------------------+
| 1. บริษัท เอเซียส           | 1       | 58.84  | บริษัทร่วมลงทุน (Holding  |
| (ประเทศไทย) จำกัด         | ,950.00 |        | Company)              |
+--------------------------+---------+--------+-----------------------+
| 2. Clippership           | 2.40    | 100.00 | บริษัทร่วมลงทุน (Holding  |
| Investments (BVI)        |         |        | Company)              |
| Limited                  |         |        |                       |
+--------------------------+---------+--------+-----------------------+
| 3. บริษัท ปากเกร็ด แพลนเนอร์ | 0.10    | 100.00 | ผู้บริหารแผนฯ            |
| จำกัด ¹⁾                  |         |        |                       |
+--------------------------+---------+--------+-----------------------+
| บริษัทร่วมและบริษัทที่เกี่ยวข้อง   |         |        |                       |
+--------------------------+---------+--------+-----------------------+
| 4. บริษัท เอเซียส           | 824.00  | 10.66  | บริการโ                |
| อินเตอร์เนชั่นแนล จำกัด       |         |        | ทรศัพท์เคลื่อนที่ผ่านดาวเทียม |
+--------------------------+---------+--------+-----------------------+
|                          |         |        | สำหรับภูมิภาคเอเชีย       |
+--------------------------+---------+--------+-----------------------+

หมายเหตุ : ¹⁾ วันที่ 30 กันยายน 2546 ศาลล้มละลายกลางได้มีคำสั่งฟื้นฟูกิจการของบริษัท
และแต่งตั้งบริษัท ปากเกร็ด แพลนเนอร์ จำกัด เป็นผู้บริหารแผนฯ ของ JIOC และเมื่อวันที่ 26
กรกฎาคม 2550 ศาลล้มละลายกลางได้มีคำสั่งยกเลิกการฟื้นฟูกิจการของบริษัท จัสมิน
อินเตอร์เนชั่นแนล โอเวอร์ซีส์ จำกัด

4.4 บริษัท ศูนย์บริการวิทยาการ อินเตอร์เนต จำกัด (บริษัทร่วม)

IKSC มีทุนจดทะเบียนชำระแล้ว 50 ล้านบาท ถือหุ้นโดย JAS ในสัดส่วนร้อยละ 37.5
ของทุนจดทะเบียน ทั้งนี้
บริษัทมีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว
โดยมิได้มีบทบาทสำคัญในการบริหารจัดการแต่ประการใด ในปัจจุบัน
นอกเหนือจากธุรกรรมย่อยบางประการ (เช่น การให้เช่าอุปกรณ์คอมพิวเตอร์) แล้ว IKSC
มีหน้าที่หลักที่สำคัญ คือ เป็นบริษัทผู้ถือหุ้น (holding company) โดยลงทุนในบริษัท เค เอส ซี
คอมเมอร์เชียล อินเตอร์เนต จำกัด ที่ทำหน้าที่หลักเป็นผู้ให้บริการอินเทอร์เนต (Internet
Service Provider)
ซึ่งเป็นการดำเนินธุรกิจด้านการให้บริการสารสนเทศผ่านระบบเครือข่ายเชื่อมโยงอินเทอร์เนต

4.5 บริษัท เอเซียส (ประเทศไทย) จำกัด

 ACT จัดตั้งขึ้นเมื่อวันที่ 14 กุมภาพันธ์ 2540 มีทุนจดทะเบียน 1,950 ล้านบาท ถือหุ้นโดย JIOC ในสัดส่วนร้อยละ 58.84 ของทุนจดทะเบียน ดำเนินธุรกิจเป็นบริษัทเพื่อการลงทุน 

4.6 บริษัท ปากเกร็ด แพลนเนอร์ จำกัด

 PP จัดตั้งขึ้นเมื่อวันที่ 6 สิงหาคม 2545 มีทุนจดทะเบียน 1 แสนบาท ถือหุ้นโดย JIOC ในสัดส่วนร้อยละ 100 ของทุนจดทะเบียน ดำเนินธุรกิจเป็นผู้บริหารแผนฯ ของ JIOC 

สำหรับบริษัทที่หยุดดำเนินกิจการประกอบไปด้วย 7 บริษัท ได้แก่

1. บริษัท ที.เจ.พี. เอ็นจิเนียริ่ง จำกัด

 TJP มีทุนจดทะเบียนชำระแล้ว 200 ล้านบาท ถือหุ้นโดย JAS และผ่าน ACU ในสัดส่วนร้อยละ 100 ของทุนจดทะเบียน ดำเนินธุรกิจให้บริการวิศวกรรมข่ายสายตอนนอก (Outside Plant Engineering) ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึกอบรม, อาคารชุมสายย่อย รวมทั้งงานติดตั้ง Tower สำหรับระบบโทรศัพท์เคลื่อนที่ เป็นต้น 

เนื่องจากในปัจจุบันบริษัทได้หยุดดำเนินกิจการ
อย่างไรก็ตามบริษัทยังคงมีงานที่ยังไม่ได้ส่งมอบให้แก่ลูกค้าเดิม
ซึ่งบริษัทอยู่ในระหว่างการขอแก้ไขสัญญาเพื่อลดเนื้องานและขอขยายระยะเวลาออกไป
จึงจะสามารถปิดโครงการดังกล่าวได้

2. บริษัท โมไบล์ คอมมิวนิเคชั่น เซอร์วิสเสส จำกัด

 MCS มีทุนจดทะเบียนชำระแล้ว 100 ล้านบาท ถือหุ้นโดย JAS ในสัดส่วนร้อยละ 70 ของทุนจดทะเบียน จัดตั้งขึ้นในเดือนธันวาคม 2540 โดยเป็นการร่วมลงทุนระหว่าง JAS กับ ทีโอที มีวัตถุประสงค์เพื่อรับจ้างทีโอทีดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT470 MHz หรืองานอื่นใดที่ทีโอทีมอบหมายให้บริษัทดำเนินการ โดยปัจจุบันบริษัทยังไม่ได้เริ่มดำเนินธุรกิจ

3. บริษัท คอมพิวเนท คอร์ปอเรชั่น จำกัด

 CPN มีทุนจดทะเบียนชำระแล้ว 260 ล้านบาท ถือหุ้นโดย JAS ในสัดส่วนร้อยละ 100 ของทุนจดทะเบียน CPN เป็นบริษัทที่ให้บริการด้านระบบสื่อสารข้อมูลผ่านดาวเทียม (VSAT) ของประเทศไทย โดยให้บริการข้อมูล ภาพ และเสียงผ่านดาวเทียมภายในประเทศเพื่อให้บริการลูกค้าเป้าหมาย ซึ่งได้แก่ กลุ่มธนาคารพาณิชย์ และกลุ่มบริษัทอุตสาหกรรม โดยบริษัทได้รับสัมปทานในการตั้งสถานีวิทยุคมนาคมมีและใช้เครื่องวิทยุคมนาคมเพื่อให้บริการสื่อสารผ่านดาวเทียมภายในประเทศจากกรมไปรษณีย์โทรเลข ปัจจุบันเปลี่ยนเป็นสำนักงานคณะกรรมการกิจการโทรคมนาคมแห่งชาติ (กทช.)

แต่เนื่องจากในปัจจุบันบริการ VSAT ของบริษัทได้รับผลกระทบจากเทคโนโลยีทดแทน
ส่งผลให้ลูกค้าบางรายยกเลิกสัญญาเช่าหรือไม่ต่อสัญญากับบริษัท
และหันไปใช้บริการกับผู้ให้บริการรายอื่นๆ บริษัทจึงต้องหยุดดำเนินกิจการ

4. บริษัท ทรี บีบี จำกัด

 ทรีบีบี (เดิมชื่อบริษัท จัสมิน ไซเบอร์ เวอร์ค จำกัด) จดทะเบียนเปลี่ยนชื่อเมื่อ 22 กันยายน 2552 เริ่มดำเนินธุรกิจเมื่อเดือนพฤษภาคม 2543 มีทุนจดทะเบียนชำระแล้ว 52 ล้านบาท ถือหุ้นโดย JAS ในสัดส่วนร้อยละ 100 ของทุนจดทะเบียน 

ทรีบีบี
ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเทอร์เนต
E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ
(Proposal) จากผู้ที่มีความคิดสร้างสรรค์และต้องการเข้าร่วมลงทุน
พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน
โดยบริษัทจะเข้าถือหุ้นในสัดส่วนไม่เกินร้อยละ 50 ปัจจุบันหยุดดำเนินกิจการ

5. บริษัท พรีเมียม เรียลเอสเตท จำกัด (บริษัทร่วม)

PRE จดทะเบียนก่อตั้งเมื่อปี 2538 โดยมีทุนจดทะเบียนชำระแล้ว 820 ล้านบาท ถือหุ้นโดย JAS
ในสัดส่วนร้อยละ 49 ของทุนจดทะเบียน เพื่อดำเนินธุรกิจการก่อสร้างอาคารสำนักงานใหญ่ให้เช่า
ซึ่งใช้ชื่ออาคารว่า “จัสมิน อินเตอร์เนชั่นแนล ทาวเวอร์”
จากสภาวะธุรกิจอสังหาริมทรัพย์ที่ตกต่ำประกอบกับปัญหาต้นทุนก่อสร้างที่เพิ่มสูงขึ้น
ทำให้บริษัทประสบปัญหาภาวะขาดทุนและเนื่องจากบริษัทมีผลขาดทุนที่เกินทุน ทาง JAS
จึงหยุดรับรู้ส่วนแบ่งกำไร (ขาดทุน) จากเงินลงทุนใน PRE ตั้งแต่ปี 2542 โดยต่อมาเมื่อวันที่ 21
มิถุนายน 2543
บริษัทได้โอนที่ดินและสิ่งปลูกสร้างดังกล่าวให้แก่สถาบันการเงินเจ้าหนี้เพื่อเป็นการชำระหนี้ตามสัญญาปรับโครงสร้างหนี้
ทั้งนี้ บริษัทได้ทำสัญญาเช่าและบริหารอาคารดังกล่าวกับสถาบันการเงินเจ้าหนี้เป็นระยะเวลา 3 ปี
ในปลายปี 2548 ทางสถาบันการเงินได้จำหน่ายและโอนที่ดินพร้อมสิ่งปลูกสร้างให้แก่ PA
ซึ่งเป็นบริษัทในเครือของกลุ่ม JAS
ที่จัดตั้งขึ้นเพื่อดำเนินธุรกิจการบริหารจัดการอาคารสำนักงานให้เช่า
และได้ยกเลิกสัญญาเช่าและบริหารอาคารที่ทำไว้กับบริษัท ดังนั้นบริษัทจึงได้หยุดดำเนินกิจการ

6. บริษัท เทเลคอม เค เอส ซี จำกัด (บริษัทร่วม)

TKSC มีทุนจดทะเบียนชำระแล้ว 250,000 บาท ถือหุ้นโดย JAS ร้อยละ 40 ของทุนจดทะเบียน
จัดตั้งขึ้นในปี 2537 เพื่อร่วมลงทุนกับ IKSC
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเทอร์เนต
ซึ่งปัจจุบันหยุดดำเนินกิจการ

7. บริษัท จัสมิน สมาร์ทช็อป จำกัด

JSS เริ่มเปิดดำเนินการในเดือนสิงหาคม 2537 มีทุนจดทะเบียนชำระแล้ว 110 ล้านบาท โดย
JAS ถือหุ้นในสัดส่วนร้อยละ 100 บริษัทดำเนินธุรกิจขายปลีกอุปกรณ์โทรคมนาคมและสินค้า
HI-TECH ทุกประเภท ปัจจุบันได้หยุดดำเนินกิจการแล้ว